text:
Bahloneleni Abalupheleyo
‘Yihlonele indoda enkulu.’—LEV. 19:32.
1. Yiyiphi imeko elusizi abajamelene nayo abantu?
ZANGE ibe yinjongo kaYehova ukuba abantu bathwaxwe yimiphumo yokwaluphala. Kunoko, wayefuna ukuba abantu banandiphe impilo egqibeleleyo eParadesi. Kodwa kungokunje “yonke indalo iyagcuma kwaye isentlungwini.” (Roma 8:22) Ucinga ukuba uvakalelwa njani uThixo xa ebona imiphumo yokudlakazwa kwabantu sisono? Ukongezelela, abantu abaninzi abalupheleyo abahoywa ngexesha apho balufuna ngamandla uncedo.—INdu. 39:5; 2 Tim. 3:3.
2. Kutheni amaKristu enombulelo ngokuba nabantu abakhulileyo emabandleni abo?
2 Abantu bakaYehova banombulelo gqitha ngokuba nabantu abakhulileyo emabandleni abo. Siyangenelwa kumava abo ibe sifuna ukuxelisa ukholo lwabo. Abaninzi kuthi bayazalana naba bazalwana bakhulileyo nabathandekayo. Nakuba kunjalo, enoba siyazalana nabo okanye akunjalo sinomdla kwimpilo-ntle yabo. (Gal. 6:10; 1 Pet. 1:22) Sonke siya kungenelwa kukuhlolisisa indlela uThixo abajonga ngayo abantu abalupheleyo. Siza kuhlolisisa neembopheleleko anazo amalungu entsapho kwakunye nebandla ekubanyamekeleni.
“MUSA UKUNDILAHLA”
3, 4. (a) Sisiphi isibongozo esinyanisekileyo umbhali weNdumiso 71 awasenza kuYehova? (b) Amalungu ebandla alupheleyo anokucela ntoni kuThixo?
3 Umbhali weNdumiso 71:9 wabongoza uThixo wathi: “Musa ukundilahla ngexesha lobudala; xa amandla am ephela.” Kubonakala ukuba le ndumiso igqibezela oko kuthethwa kwiNdumiso 70 eyabhalwa nguDavide. Ngoko kumel’ ukuba nguDavide owenza esi sibongozo sikwiNdumiso 71:9. Wakhonza uThixo ubomi bakhe bonke, ibe uYehova wamsebenzisa ngeendlela ezinkulu. (1 Sam. 17:33-37, 50; 1 Kum. 2:1-3, 10) Nakuba kunjalo, uDavide wakubona kufanelekile ukubongoza uYehova ukuba aqhubeke emxhasa.—Funda iNdumiso 71:17, 18.
4 Abaninzi namhlanje bafana nqwa noDavide. Nakuba sele bekhulile ngeminyaka, ‘befikelwe nayimihla yentlekele,’ basaqhubeka bedumisa uThixo kangangoko banako. (INtshu. 12:1-7) Abaninzi kubo abasakwazi kuzenza izinto ngendlela ababezenza ngayo ngaphambili, kuquka ukuya entsimini. Kodwa ke banokumcela uYehova ukuba aqhubeke ebasikelela aze abanyamekele. La maKristu athembekileyo nalupheleyo anokuqiniseka ukuba uThixo uya kuyiphendula imithandazo yabo. Oku sikwazi kuba uYehova waphefumlela uDavide ukuba athandazele iingxaki ezifanayo.
5. UYehova ubajonga njani abakhonzi bakhe abathembekileyo abalupheleyo?
5 IZibhalo zenza kucace ukuba uYehova ubaxabisa kakhulu abantu abalupheleyo ibe ulindele ukuba abakhonzi bakhe babahlonele. (INdu. 22:24-26; IMize. 16:31; 20:29) ILevitikus 19:32 ithi: “Uze usukume phambi kwengwevu, uyihlonele indoda enkulu, umoyike uThixo wakho. NdinguYehova.” Ukuhlonela abakhulileyo ebandleni kwakuyimbopheleleko enkulu ngexesha lokubhalwa kwala mazwi, ibe kusenjalo nanamhlanje. Noko ke, kuthekani ngokubanyamekela? Yimbopheleleko kabani leyo?
IMBOPHELELEKO YENTSAPHO
6. UYesu wamisela wuphi umzekelo wokunyamekela umzali?
6 ILizwi likaThixo lithi: “Beka uyihlo nonyoko.” (Eks. 20:12; Efe. 6:2) UYesu wabonisa ukubaluleka kwalo mthetho xa wakhalimela abaFarisi nababhali ababengafuni ukunyamekela abazali babo. (Marko 7:5, 10-13) UYesu wamisela umzekelo omhle koku. Ngokomzekelo, xa wayeza kufa wayaleza unina, ekubonakala ukuba wayengumhlolokazi, komnye wabafundi bakhe, uYohane.—Yoh. 19:26, 27.
7. (a) Nguwuphi umgaqo owakhankanywa nguPawulos ophathelele ukunyamekela abazali? (b) Wawusithini umongo wamazwi kaPawulos?
7 Kwileta eya kuTimoti uPawulos wathi amaKristu afanele anyamekele iintsapho zawo. (Funda eyoku-1 kuTimoti 5:4, 8, 16.) Cinga ngomongo wale leta kaPawulos. Wayechaza uhlobo lwabantu ababenokufanelekela ukuxhaswa ngemali libandla. Wenza kwacaca ukuba ngokuyintloko ngabantwana, abazukulwana, nezalamane ezikholwayo abanembopheleleko yokunyamekela abahlolokazi abalupheleyo. Ngoko ke, ibandla lalingayi kuba naluxanduva ngokungeyomfuneko. Nanamhlanje, enye yeendlela amaKristu abonisa ngayo “uzinikelo lobuthixo” kukuxhasa izalamane zawo ezisweleyo.
8. Kutheni iBhayibhile inganikeli miyalelo ingqalileyo ngendlela yokunyamekela abazali abalupheleyo?
8 Abantwana abadala banembopheleleko yokunyamekela abazali babo. Nakuba uPawulos wayethetha ngokunceda izalamane ezikholwayo, loo nto ayithethi kuthi abazali abangakholwayo bamele batyeshelwe. Abantwana babanyamekela ngeendlela ezahlukahlukeneyo abazali ibe neemeko zabantu azifani. Zahlukile iimfuno, ubuntu nempilo yabo. Abanye abazali banabantwana abaninzi, ukanti abanye banomntwana omnye nje kuphela. Bambi bafumana inkxaso karhulumente, abanye abayifumani. Abantu abafuna ukunyanyekelwa banokukhetha izinto ezingafaniyo. Ngenxa yoko, ayibobulumko okanye ukubonakalisa uthando ukugxeka izigqibo zabo benza konke okusemandleni ukunyamekela izalamane zabo. Kakade ke, uYehova unokusikelela nasiphi na isigqibo esisekelwe eZibhalweni aze asenze siphumelele kanye njengoko ebesoloko esenza ukususela kwimihla kaMoses.—Num. 11:23.
9-11. (a) Ziziphi izigqibo ezinzima bambi ekusenokufuneka bazenze? (Jonga umfanekiso osekuqaleni.) (b) Kutheni abantwana abadala bengafanele bakhawuleze bayincame inkonzo yexesha elizeleyo? Zekelisa.
9 Kusenokuba nzima ebantwaneni ukunyamekela abazali babo xa behlala kude nekhaya. Kodwa kusenokufuneka bagoduke ukuba uyise okanye unina unokuwa, aphuke ithambo, okanye agule yenye into. Emva koko, abazali basenokufuna uncedo kangangexesha elithile. *
10 Kusenokufuneka ukuba abo bakwinkonzo yexesha elizeleyo nabahlala kude namakhaya abo ngenxa yezabelo zabo zobuthixo benze izigqibo ezinzima. Abo bakhonza eBheteli, abathunywa bevangeli, nabaveleli abahambahambayo, basijonga njengentsikelelo exabisekileyo evela kuYehova isabelo sabo. Nakuba kunjalo, xa begulelwa ngabazali, into yokuqala ethi qatha engqondweni isenokuba kukuthi, ‘Kufuneka sisishiye isabelo sethu ukuze sinyamekele abazali.’ Noko ke, kuya kuba bubulumko ukuthandaza nokucinga ngeyona nto ifunwa ngabazali babo. Akukho mntu ufanele akhawuleze ancame isabelo asinikwe nguYehova, ibe akusoloko kuyimfuneko ukwenjenjalo. Akungebi mhlawumbi yinto yokomzuzwana, mhlawumbi omnye wabazalwana bebandla lakhe unokukuvuyela ukumnceda?—IMize. 21:5.
11 Ngokomzekelo, esinye isibini saseJapan sasinoonyana ababini ababekhonza kude nekhaya. Omnye wayengumthunywa wevangeli eMzantsi Merika, ukanti omnye wayesebenza kwikomkhulu eliseBrooklyn, eNew York. Xa abazali babo bafuna uncedo, aba nyana nabafazi babo bagoduka ukuze babone indlela abanokubanceda ngayo. Esi sibini singabathunywa bevangeli sasicinga ngokushiya isabelo saso ukuze sinyamekele abazali. Kwathi kusenjalo, safowunelwa ngumnxibelelanisi wequmrhu labadala okwibandla labazali baso. Abadala babedibene ngalo mbandela baza bavumelana ukuba aba bathunywa bevangeli bamele baqhubeke nesabelo sabo kangangoko kunokwenzeka. Aba badala babeyixabisa inkonzo yesi sibini ibe babezimisele ukwenza konke okusemandleni abo ukunceda abazali baso. Le ntsapho imel’ ukuba yayixabisa gqitha inkathalo yaba bazalwana.
12. Yintoni efanele iqinisekise ngayo intsapho xa igqiba ngendlela yokunyamekela abazali?
12 Enoba intsapho engamaKristu igqiba ekubeni ibanyamekele njani abazali abalupheleyo, imele iqinisekise ukuba eso sigqibo sizukisa uThixo. Asifuni kufana neenkokeli zonqulo zemihla kaYesu. (Mat. 15:3-6) Sifuna ukwenza izigqibo ezizukisa uThixo nebandla.—2 Kor. 6:3.
IMBOPHELELEKO YEBANDLA
13, 14. IBhayibhile ibonisa njani ukuba amabandla afanele ancede abalupheleyo?
13 Asinguye wonk’ umntu onokukwazi ukunceda abo bakwinkonzo yexesha elizeleyo ngale ndlela sisandul’ ukuthetha ngayo. Kodwa iBhayibhile ibonisa ukuba amabandla afanele enze konke anokukwenza ukunceda aba balupheleyo bathandekayo. Ngenkulungwane yokuqala, kwibandla laseYerusalem “kwakungekho namnye owayeswele.” Loo nto ayithethi kuthi babemi kakuhle bonke, kodwa “kwakusabelwa ngamnye, kanye ngokokuswela kwakhe.” (IZe. 4:34, 35) Kodwa ke kamva, kwabakho ingxaki enkulu kwelo bandla. Bambi abahlolokazi babengafumani “kulwabiwo lwamihla le” lokutya. Benza ntoni abapostile ngale meko? Bamisela amadoda athembekileyo ukuze aqinisekise ukuba abahlolokazi baphathwa kakuhle nokuba bafumana ukutya okwaneleyo. (IZe. 6:1-5) Yinyaniso ukuba olo lwabiwo lwamihla le lokutya yayililungiselelo nje lokwexeshana elalisenzelwa ukunyamekela abo baba ngamaKristu ngePentekoste ka-33, kwabe kufuneka bahlale eYerusalem ukuze bomeleze ukholo lwabo. Nakuba kunjalo, into abayenzayo abapostile ibonisa ukuba ibandla linako ukuwanceda amaKristu asweleyo.
14 Njengoko bekuchaziwe, uPawulos wanika uTimoti imiyalelo eyayichaza iimeko ezazinokwenza umhlolokazi ongumKristu afanelekele ukuncedwa libandla. (1 Tim. 5:3-16) Umbhali weBhayibhile uYakobi wayivuma into yokuba amaKristu anembopheleleko yokunyamekela iinkedama, abahlolokazi, kunye nabanye xa besezimbandezelweni. (Yak. 1:27; 2:15-17) Nompostile uYohane wathi: “Nabani na onezinto zokuxhasa ubomi zeli hlabathi aze abone umzalwana wakhe eswele, kodwa azivalele iimfesane zakhe kuye, lungathini na ukuhlala kuye uthando lukaThixo?” (1 Yoh. 3:17) Ukuba ke umKristu ngamnye unembopheleleko engaka yokunyamekela abasweleyo, akungebi ke namabandla anembopheleleko efanayo?
15. Luxhomekeke kweziphi iimeko uncedo olunikwa abalupheleyo?
15 Kwamanye amazwe urhulumente ulungiselele iinkonzo zentlalo-ntle ezinjengenkam-nkam noonesi bokubanyamekela emakhayeni abo. (Roma 13:6) Noko ke, kwamanye azikho ezi nkonzo. Ngoko ke, uncedo olufanele lunikelwe zizalamane nebandla luxhomekeka kwimeko leyo. Ukuba abantwana abakholwayo bahlala kude nabazali babo, loo nto inokuchaphazela indlela ababanceda ngayo. Aba bantwana bamele bathethe nabadala bebandla labazali babo ukuze baqinisekise ukuba bayayazi imeko yentsapho yabo. Ngokomzekelo, abadala banokubanceda abazali babo ngokubaxelela ngamalungiselelo karhulumente nendlela abanokungenelwa ngayo kuwo. Basenokujonga nezinto abacinga ukuba zifanele zaziwe ngabantwana, ezifana neeleta ezingekavulwa naxa abazali bengawatyi kakuhle amayeza. Xa benxibelelana ngokuphandle nangokucacileyo ngolo hlobo, banokukwazi ukufumana izicombululo. Kucacile ukuba, abantu abahlala kufutshane nabanokukwazi ukunceda nokunikela amacebiso, banokuba liliso labantwana nto leyo enokwenza intsapho ingaxhalabi kakhulu.
16. Yintoni eyenziwa ngamanye amaKristu ukunceda abalupheleyo ebandleni?
16 Ekubeni bebathanda aba balupheleyo, bambi ebandleni banikela ngexesha namandla abo ukuze babancede. Baba nomdla ongakumbi kwabo balupheleyo. Abanye bade babolekisane ngokubanyamekela. Nakuba beqonda ukuba iimeko zabo azibavumeli ukuba babe kwinkonzo yexesha elizeleyo, aba bazalwana noodade banokunceda abantwana baba balupheleyo bahlale kwisabelo sabo. Onjani wona umoya omhle abawubonisayo! Kakade ke, ububele bebandla abubakhululi abantwana kwimbopheleleko yabo yokunyamekela abazali.
HLONELA ABALUPHELEYO UZE UTHETHE AMAZWI OMELEZAYO
17, 18. Sisiphi isimo sengqondo esibalulekileyo xa kunyanyekelwa abantu abalupheleyo?
17 Xa bonke ababandakanyekileyo behlala benomoya omhle, banokuwenza ube lula lo msebenzi. Ukuba nawe unendima oyidlalayo koku, zama ukuba lukhuthazo. Maxa wambi, ukwaluphala kunokwenza umntu aphelelwe lithemba, de axinezeleke. Ngoko kusenokufuneka umgudu ongakumbi ukuze ubahlonele uze ubakhuthaze ngeencoko ezakhayo. Ufanele ubancome ngokuhlala kwabo bethembekile ixesha elide. UYehova akayilibalanga imisebenzi yabo, ibe namanye amaKristu akamele ayilibale.—Funda uMalaki 3:16; amaHebhere 6:10.
18 Ukongezelela koko, iingxaki ezinzima zamihla le zinokunyamezeleka xa abo balupheleyo nabo babanyamekelayo benoburharha. (INtshu. 3:1, 4) Abantu abaninzi abalupheleyo benza konke abanako ukuqinisekisa ukuba abatefi. Bayaqonda ukuba abantu baza kuba nomdla wokubatyelela xa benobubele. Kuqhelekile ukuva abantu besithi, “Bendiye kukhuthaza umhlobo wam osele ekhulile, kwasuka kwakhuthazeka mna.”—IMize. 15:13; 17:22.
19. Liliphi ithemba lekamva elinokunceda abaselula nabalupheleyo?
19 Sikhangele phambili kwimini ekuya kupheliswa ngayo ukwaluphala, iintlungu nokungafezeki. Okwangoku, abakhonzi bakaThixo bafanele banikel’ ingqalelo kwithemba labo lekamva. Siyazi ukuba eyona nto eya kusomeleza ngexesha lembandezelo lukholo kwizithembiso zikaThixo. Ngenxa yolo kholo, “asiyeki, kodwa kwanokuba umntu esinguye ngaphandle uya esonakala, ngokuqinisekileyo umntu esinguye ngaphakathi wenziwa mtsha kwakhona imihla ngemihla.” (2 Kor. 4:16-18; Heb. 6:18, 19) Yintoni enye enokunceda abo banembopheleleko yokunyamekela abalupheleyo? Kwinqaku elilandelayo siza kuthetha ngamanye amacebiso aluncedo.
^ isiqe. 9 Inqaku elilandelayo liza kuthetha ngezinye iindlela zokunyamekela abantu abadala.


c: text/html

text:
IMIBUZO YABAFUNDI . .
Ngaba UYesu Wathembisa Umenzi-bubi Ukuba Uza Kumsa Ezulwini?
Lo mbuzo ubangelwa kukuba uYesu wathembisa umenzi-bubi owayebethelelwe ecaleni kwakhe ubomi eParadesi. UYesu wathi: “Inene ndithi kuwe namhlanje, Uya kuba nam eParadesi.” (Luka 23:43) Phawula ukuba uYesu akazange achaze ukuba iza kuba phi loo Paradesi. Ngaba uYesu wayethetha ukuba laa menzi-bubi uza kuya naye ezulwini?
Okokuqala, makhe sijonge ukuba umoni wayekufanelekela kusini na ukuya ezulwini. Ezulwini kuya abafundi bakaYesu abaye babhaptizwa ngamanzi nangomoya oyingcwele ukuze bathengwe ukuba babe ngoonyana bakaThixo. (Yohane 3:3, 5) Kwakhona, kufuneka bathobele imithetho kaThixo baze babe neempawu ezinjengokunyaniseka, ukholo novelwano. (1 Korinte 6:9-11) Eny’ into, kufuneka banyaniseke kuThixo nakuKristu de bafe. (Luka 22:28-30; 2 Timoti 2:12) Kuxa befikelela ezi mfaneleko kuphela apho babonisa khona ukuba bayafaneleka ukuya kulawula ezulwini noKristu, apho beya kuba ngababingeleli nookumkani babantu iminyaka eliwaka.—ISityhilelo 20:6.
Ngokwahlukileyo, indoda eyayibethelelwe noYesu yayisisikrelemnqa de yaya kufa. (Luka 23:32, 39-41) Yinyaniso ukuba yathetha ngembeko xa yathi kuYesu: “Uze undikhumbule xa uthe wangena ebukumkanini bakho.” (Luka 23:42) Sekunjalo, ayizange ibhaptizwe ize ibe ngumfundi kaYesu ozelwe ngomoya, ibe ayizange iphile ngemithetho kaThixo nangokunyaniseka. Ngaba uYesu wayenokuthembisa loo moni ukuba uya kuba ngukumkani kunye nabalandeli bakhe ababeye banyaniseka kuThixo de bafa?—Roma 2:6,7.
Ngokomzekelo: Makhe sithi indoda ethile icela uxolo kuwe kuba iye yeba imali yakho, uze ugqibe kwelokuba ungayimangaleli. Ngaba ubunokuyithemba kangangokuba ude uthi mayiqhube ishishini lakho okanye ihoye intsapho yakho? Hayi, kodwa loo msebenzi ubuya kuwunika kuphela abantu obathembe ngokupheleleyo. Ngokufanayo, ezulwini kuya abo baye babonisa ngokucacileyo ukuba baza kukwazi ukugcina imithetho kaThixo xa belawula abantu. (ISityhilelo 2:10) Nangona laa moni wayevakala ecela uxolo ngokunyanisekileyo, akazange abonise bungqina bokuba unazo ezi mpawu zikhankanyiweyo.
Kodwa ngaba uYesu akazange athi kumoni uya kuba naye ezulwini kwangala mini? Kwakungena kuba njalo, kuba kaloku noYesu akazange aye ezulwini kwangala mini. Kunoko, ‘wayesembilinini womhlaba’ okanye engcwabeni, kangangeentsuku ezintathu. (Mateyu 12:40; Marko 10:34) Nasemva kokuvuswa kwakhe, wahlala emhlabeni kangangeentsuku ezingama-40 ngaphambi kokuba anyukele ezulwini. (IZenzo 1:3, 9) Ngoko ke, laa moni wayengenakuba noYesu ezulwini kwangala mini.
Yiyiphi ke ngoko le Paradesi wayeyithenjisiwe? Emva kovuko, uza kuphila emhlabeni oza kuba yiParadesi elawulwa nguYesu. (IZenzo 24:15; ISityhilelo 21:3, 4) Ukuze ufunde okungakumbi ngeParadesi nangemithetho kaThixo, dibana namaNgqina kaYehova.

robotstxt: allowed

filter: keep


text:
UKUNCEDA INTSAPHO | UKUKHULISA ABANTWANA
Indlela Yokuthetha Nomntwana Wakho Ofikisayo
INGXAKI
Xa wayesengumntwana, wayekuxelela izinto ongazibuzanga. Kodwa ngoku, ufihla yonk’ into. Xa uzama ukuncokola naye, uphendula nje loo nto uyibuzayo okanye kuvuke uqhushululu.
Ungakwazi ukuncokola nomntwana wakho ofikisayo. Kodwa ke, makhe siqale sithethe ngezinto ezimbini ezinokufak’ isandla kule ngxaki. *
ISIZATHU SOKUBA ISENZEKA
Ukufuna inkululeko. Ukuze umntwana wakho afunde ukuzimela kufuneka ayeke ukuntyontyela amahashe akhwelwe ngabanye abantu, kodwa kufuneka naye azibambele elakhe aze afunde ukuphalisa. Kakade ke, ulutsha oluninzi lufuna inkululeko engaphezu kwaleyo ilufaneleyo; kwelinye icala, abanye abazali balunika inkululeko encinane gqitha kunaleyo ilufaneleyo. Ukruthakruthwano olubangelwa koko lunokudala isiphithiphithi phakathi kwabazali nabantwana. UHlumelo oneminyaka eli-16 uthi: “Abazali bam bazama ukulawula yonke into endiyenzayo. * Ukuba abade bandinike inkululeko engakumbi xa ndineminyaka eli-18, ndiza kuphuma ndiphele kweli khaya!”
Ukukwazi ukucinga. Ebantwaneni into ilungile okanye ayilunganga, kodwa ke ulutsha olufikisayo luyakwazi ukuyijika-jika into luze luzenzele izigqibo. Oku kubalulekile kuba kunceda umntu osemtsha akwazi ukwenza izigqibo ezikrelekrele. Makhe senze umzekelo: Umntwana omncinci uthi into ilungile xa yenziwe ngolu hlobo: ‘Umama uqhekeza isonka aze anike yena nomntakwabo amacala alinganayo.’ Kulo mntwana, ukunikwa isonka esilingana nesomnye kuthetha ubulungisa. Noko ke, kumntwana ofikisayo loo nto ayikho lula ngolo hlobo. Enye into, ukuphathwa ngobulungisa akusoloko kuthetha ukuphathwa ngendlela efanayo, yaye ukuphathwa ngendlela efanayo akusoloko kuthetha ukuthi kwenziwe ubulungisa. Ukukwazi ukucinga kwenza umntwana ofikisayo akwazi ukuzijika-jika engqondweni izinto xa kufuneka enze izigqibo ezintsonkothileyo. Kodwa ke, ngaba uyayazi ingxaki esenokubakho? Kaloku usenokuqalisa ukuphikisa nawe lo.
OKO UNOKUKWENZA
Xa iimeko zivuma, zamani ukukhe nincokole. Waxhakamfule amathuba avelayo. Ngokomzekelo, abanye abazali bafumanise ukuba abantwana bayakhululeka xa besebenza nabo ekhaya okanye xa kuhanjwa ngemoto, kungazukufuneka bajongane emehlweni nabazali.—Umgaqo weBhayibhile: Duteronomi 6:6, 7.
Betha koomofu. Musa ukuphikisa yonke into ayithethayo. Kunoko, thetha nje le nto ubuzimisele ukuyithetha . . . uze emva koko uphulaphule. Kuya kuthi xa sele eyedwa, umntwana azicinge ezo zinto ubuzithetha. Mnike ithuba lokucinga.—Umgaqo weBhayibhile: IMizekeliso 1:1-4.
Phulaphula—uze ube novelwano. Phulaphula—musa ukumngen’ emlonyeni—ukuze ukwazi ukuyiqonda kakuhle eyona ngxaki. Xa uphendula, mcingele. Ukuba ubeka imithetho engqongqo, umntwana wakho uya kuzama ukufumana amakroba. Incwadi ethi Staying Connected to Your Teenager ilumkisa isithi: “Xa kunjalo abantwana badla ngokubaqhatha abazali babo. Xa bekunye nabo, babaxelela le nto bafuna ukuyiva baze benze unothanda xa bengababoni.”—Umgaqo weBhayibhile: Filipi 4:5.
Musa ukukhawuleza ucaphuke. UZodwa oneminyaka eli-17 uthi: “Xa singavumelani ngento ethile, umama uyakhawuleza ukucaphuka. Nam ndiye ndicaphuke size sigqibele sele sixabana.” Kunokuba ucaphuke, thetha into ebonisa ukuba uyavelana nomntwana wakho. Ngokomzekelo, kunokuba uthi: “Yinto nje engenamsebenzi moss leyo!” yithi, “Ndiyabona ukuba iyakukhathaza le nto.”—Umgaqo weBhayibhile: IMizekeliso 10:19.
Cebisa kangangoko, kunokuba umnyanzele ukuba enze ntoni. Umntwana wakho kufuneka afunde ukwenza izigqibo ezinzima. Ngoko ke, xa kukho isigqibo esinzima afanele asenze, myeke adle amathamb’ engqondo kunokuba wena umxelele oko makakwenze. Njengoko nithetha, mnike ithuba lokuza nezicombululo. Emva kokuba nithethe ngeendlela eziliqela enokuconjululwa ngazo loo ngxaki, usenokuthi: “Nazi ezinye zezicombululo zale ngxaki. Kunganjani xa unokukhe uye kuyicinga le nto usuku okanye iintsuku ezimbini, uze uphinde ubuye sibone ukuba ukhetha siphi isicombululo yaye kutheni ukhetha sona?”—Umgaqo weBhayibhile: Hebhere 5:14.
^ isiqe. 5 Nangona kweli nqaku sibhekisela kumntwana oyinkwenkwe izinto ekuthethwe ngazo ziyasebenza nakumantombazana.
^ isiqe. 7 Amagama akweli nqaku atshintshiwe.
Funda Okungakumbi
Ukuthetha Nomntwana Wakho Okwishumi Elivisayo Ningakhange Nide Nixambulisane
Umntwana wakho okwishumi elivisayo uzama ukuzazi ibe ufuna ukuzibonakalisa ukuba ungubani. Unokumnceda njani?
Ukunxibelelana Nabantwana Abafikisayo
Ungathetha njani nomntwana ofikisayo ongafuniyo ukuphendula imibuzo?


text:
Embo MaXhosa
Le blog yakhelwe ukuphuhlisa ulwimi lwesiXhosa, nokukhuthaza izithethe namasiko anenkqayi akwantu. Njengoko uninzi lwentsha yomXhosa yanamhlanje lungasasebenzisi iilwimi zalo phantse kuzo zonke inkalo zempilo zethu, kuyimfuneko ukuba kubekho ndlela zimbi zokugcina okanye ukukhumbuza isintu ngokubanzi ngeelwimi, amasiko nezithethe zomntu ontsundu - umXhosa ke kweli inqanaba. Izimvo zakho, ulwazi okanye imiba onkqwenela ukuba iphicothwe yamkelekile, thumela ku - embomaxhosa@live.com
Thursday, April 12, 2012
Imbali ngeeKumkani zamaXhosa
Ithi ke imbali esisizwe salwa iimfazwe ezithelekelelwa phaya kwisithoba(ukusuka kunyaka ka 1771-1878) nabelungu. Sasisilwa ngemikhonto sisilwa abelungu abadubula ngemipu.
AmaXhosa ke sesinye sezizwe zikaNtu ekuthiwa zisuka phaya kulamachibi makhulu kuthiwa ziGreat Lakes.
Ingcwaba likaSIKHOMO uyise kaTOGU liseNtabankulu eMzimkhulu. Elika TOGU uyise kaNGCONDE liseQhokoma eNgqeleni. Elika NGCONDE uyise kaTSHIWO liseCumngce eBuntingville. Elika TSHIWO uyise kaPHALO liseNgcwanguba eXhorha. Elika PHALO liseTholeni eThongwane. Elika GCALEKA liseMnyameni kuCentane. Elika HINTSA unyana kaKHAWUTA liseNqabarha kuGatyane phesheya koMbhashe. Elika Sarhili unyana kaHINTSA liseSholorha eXhorha. Elika NGQIKA liseMkhubiso kwaLanki. Elika SANDILE lityholwa kwiindawo ezintathu. Abanye bathi likwaZidenge eCumakala, abanye bathi likwiNtaba kaNdoda, kanti abanye balikhomba kumahlathi akwaHoho. Elika SIGCAWU liseMngazana eXhorha. ElikaNDLAMBE liseXinirha. Elika TYHALI NGQIKA likuMakhahlana eDikeni entla kwesinala phezu kweTyhume. Elika RHARHABE lona liseXuka eNgcobo. Lize elika TSHAWE libeseWilo eMqanduli.
Thursday, April 5, 2012
OoNqaba
Umbuliso,
Ndiyintombi yomXhosa ezingcayo ngemvelaphi yayo. Into nje endibethayo kukungayazi ncakasana le mvelaphi. Ndingu MaNqana mna isiduko yaye kuthiwa sihlobene noJola sisuka sonke kwindlu yakwa Mpondomise. Andinabo ubingqina balonto yaye naxa ndisiva abantu bethetha ngeziduko azange ndakhe ndabava besibiza esam isiduko. Xa ndichazela umntu usuke athi uyaqala ukusiva. Owakhe wasiva athi ndingu Jola. Ndicela undicacisele.
IMPENDULO:
Ewe banyanisile, uliMpondomise uqobo!
Iziduko zamaNqana zezi:
Nqana
Nakisa
Mdanda
Ntsika-zimnyama
Sicamba
Nomakhungela
Sihlobo sikaMona
Amalandula ephethe
Ameyiwa eseya
Ngwanya
Jola!
Kanti uthi uBurns-Ncamashe xa ebonga amaNqana:
AmaNqana kaNgxesha
Abantu abazalana namabululu,
Kusenzel'ukomelez'imikosi yakwaLuthsaba,
Kuba ngamabandl'aphakuphaku,
Kub'agutywa yinkunz'emfene yakwaNkobonkobo,
Iqegu lomshumayeli wakwaNonzwakazi kaMzimba
Isilo samaMpondomise
UDosini ngumkhuluwa kaMqabashi kwindlu enkulu, uJola noNgwanya baphuma kwindlu encinci. Kutheni uDosini noMqabashi xa benqula ebiza uJola noNgwanya bendlu encinci
IMPENDULO
UJola kunye nonyana wakhe uNgwanya banqulwa phantse ngawo onke amaMpondomise ngenxa yokuhlonitshwa. Oku kwenziwa yimbali awayenzayo uJola:
Mhla wazalwa uJola kwabonwa inyoka emva kwalendlu wayezelelwe kuyo. Emva kwethuba lo nyoka yaphinda yabonwa izisongele apha efukwini. Yanganzingwa ke lo nto kwaphela kusithiwa lo nyoka liwele lakhe. Igama lalo nyoka kuthiwa yiNkwakhwa (elinye igama layo nguMtshantshakazi).
Yaqalela lo mini ke le nyoka ukuhlonitshwa ngamaMpondomise. Le nyoka ke yaphinda yabonwa ifile ecaleni kwesidumbu sikaJola emva kokuba ebulewe emfazweni. Isiko lamaMpondomise lokungcwabela iinkosi ezizibeni laqalwa nguJola.
Amangcwaba eenkosi zamaMpondomise ukuquka nelikaJola noNgwanya alele kulemilambo: Mzimvubu, Thina (apho kulele khona uJola noNgwanya), Tsitsa noMthatha.
Namhlanje amaMpondomise asazenza izingxengxezo emlanjeni. Aqhuba iinkomo azise khona ize ke leyo ithe yafika yabeka isimba lobulongwe ixhelwe. Umlenze wasekunene kusikwa kuwo ingubo okanye intsonyama emva koko uphoswe emlanjeni, kunye nembewu yombona, icuba, izikhwebu zombona, amazimba, imbewu yemfe, umxoxozi neyethanga.
UJola yiyona nkosi yathi yaduma kangangokuba amaMpondomise alikhankanya rhoqo igama layo xa enqula.
OoDosini
Hi
Can you please help me with the clan called Dosini,how to pronounce it and izithakazelo zabo please
IMPENDULO:
Bhota Mlesi,
U-Dosini umbiza njengokuba ebhaliwe: D-O-S-I-N-I
Xa bebongwa kuthiwa:
Dosini
Ncele, Ntose, Nqabashe, Ngcelenduna
Mqhorhana, Ngxow'inoboya
UNoyila, uNogqaz'umthonyama
Isihlobo sikaMthimkulu, sikaBhungane yena mntu ungaphezulu nakuThixo,
Kuba abantu ubanike amabele,
Ingqond'enebala
Ngwanya kaMajola
UMajola inyoka enothando
Kuba ityelela abafazi endlwini!
Iziduko zamaMpondomise
Hi.
I recently found out that I'm a Xhosa and belong to the Mpondomise clan. My surname is Matimba (Mathimba)
I've been searching the net trying to find atleast some history of how we came into being kanye nesiduko sakithi Please help...
Kind Regards
IMPENDULO:
Bhota Mlesi,
Andizukwazi ukuphendula nkcakasana, ngoba isizwe samaMpondomise sibanzi kakhulu.
Nazi iziduko zawo:
OoNgxabane
OoNgcitshana
OoJola
OoNxotha
AmaQadi
OoGcanga
OoDosini
AmaNgwevu
AmaMpinga
OoQhinebe
AmaMpehle
OoMhaga
OoMabhengu
OoMnjuza
OoBhukwana
OoZongozi
OoNdobe
OoFola
OoNxasana
OoNqana
OoDedeza
OoKrancolo
Uyanaba ke kwisiduko eso uhlobene naso.
Monday, January 10, 2011
Qadi, Dosini, Jola - Bahlobene njani?
I thank you for this very innovative blog. I would like to be visiting the blog more in future as I am very passionate about this form of platform.
I am in need of some information about my clan name and would like to get any info on it. Isiduko sobuQadi noDosini in relation to ubuJola is something I’m needing clarity on as I have observed that people have varying understand information.
I look forward to your response via email or the blog.
Impendulo:
Bhota Mlesi
Uyakukhumbula ukuba iziduko ziyahluka ngokusetyenziswa, kwizindlu ngezindlu. Kodwa ukuba uthi unqule wonke umnombo wesosiduko, uye ukufumanise apho ukuzalana kwazo. OoJola, Qadi, Dosini yinzala yasemampondomiseni - sisizwe samaMpondomise; bahluke ke ngokwezindlu zawo.
Imbalana ngamaMpondomise
Xa ke kulandwa umlandu kaMpondomisa kuthiwa - NguMpondomise kuze uNtose kuze uNgcwini. UNgcwini wazeka iintombi ezimbini, intombi yaseMaqwathini kunye nentombi yomThwakazi. Le yasemaQwathini yenziwe indlu enkulu, yaze le yomthwa yenziwa indlu yasekunene. Kwindlu enkulu uNgcwini uzele uDosini, uNqabase noNgqukatha. Ekunene uzele uCirha, uMthe, uMajola, uNgwanya, uPhalo, noHlontsi.
OoQadi babongwa ngoluhlobo: Qadi, Ngcinase, Mdlana, Mbaba Wulashe, Qengeba, Qhushana, Jola, Gonqa, Ngcqwini, Mpondomise, Mphankomo, Thole lenkwakha, Isibhekubhu esibhebhesha sakulo Yokazi EsiMpondo zisibhebhelele Ngubholokodl'uphila kuzenzela
Imbalana ngoDosini:
UDosini kuthiwa ibingumntu onobugqi bokuziqaba ngodaka wonke umzimba. Ngenye imini wabonwa ngamakhwenkwe eqabe oludaka aze amhlasela ambulala. Wangcwatywa phezu komlambo iLothana. Ingcwaba lakhe lathi lagqabhuka umthombo wamanzi abanda ceke emini, kanti ebusuku atshisa kakhulu. Abantu lamanzi bawakha bawasele, abanye bahlambe ngawo, abanye bade bagabhe ngawo kuba ayimpilo. Abanye benza udaka kuwo baqabe lona.
OoDosini ke babongwa ngoluhlobo: Dosini, Ncele,Ntose, Nqabashe, Ngcelenduna, Mqhorhana, Ngxow'inoboya, uNoyiila, uNogqaz'umthonyama, Isihlobo sikaMthimkhulu, sikaBhungane yena mntu ungaphezulu nakuThixo kuba abantu ubanike amabele, Ingqoq'enebal, Ngwanya kaMajola, uMajola inyoka enothando kuba ityelela abafazi endlwini!
Enkosi
Thursday, July 15, 2010
Zingce ngolwimi lwakho
Ngokokwam ukucinga, abona bantu bajongelisa phantsi ulwimi lwethu ikwa sithi bantu balo! Kukho izinga eliphakamileyo lokwamnkeleka kwemeko yomXhosa ongakwaziyo ukuthetha isiXhosa okanye naluphi na olunye ulwimi lwabantsundu. Ewe amaxesha ngamanye, kwaye phantse yonke into yenziwa ngokusebenzisa ulwimi lwasemzini - isingesi ke, kodwa ilihlazo elinganyamezelekiyo ukubona umXhosa ongakwaziyo ukuthetha ulwimi lwakhe futhi angabi nawo nomdla wokuzazi nalapho asuka khona.
Ewe, lomba udala ingqondo-mpikiswano ngoba, umzekelo - nam enyanisweni njengonozala osemtsha, iminqweno yam kukuthumela unyana wam kwizikolo ezisezidolophini - apho ke kuhlohlwa ngesilungu. Bendisoloko ndizithembisa ngelithi, uyakuthetha isilungu eso phaya esikolweni kodwa xa efika ekhaya uzakuthetha isiXhosa. Mva nje, ezozicwangciso ziya zisiba yimibono ngoba nasekhaya ngoku kusetyenziswa ulwimi lwesingesi ukulungiselela umntu osincedayo ophuma emantla eAfrika.
Kuyo yonke lonto, andethi-mandla ekuziqhayiseni ngobuXhosa bam - ndingumXhosa kwaye ndiyazingca ngalonto! Ndizimisele ukwenza konke okusemandleni am ukukhulisela abantwana bam ekusazini isiXhosa nentsingiselo yamasiko aso.
Ingaba usengxakini yokungasazi isiXhosa? Yintoni unobangela? Uyafuna ukusazi okanye wanelisekile yimeko okuyo? Khumbula ukuba, ngokwaneliseka kwakho ekungalwazini ulwimi lwakho unyhasha uhlanga lwakho. Lonto eyenza ukuba kukhule iilwimi zasemzini, kude kucace ukuba olu lwethu ulwimi sinentloni ngalo.
Iyandikhwankqisa into yokuba, xa umXhosa ethe wabhuda isilungu kwintetho yakhe - kuqala kwathina ukujongana ukubonakalisa ukumenyelisa okanye ukuhlazeka yilonto. Mamela owasemzini ke xa ethetha isilungu esingekho-mgangathweni - anqwale nje umntu omnyama ukubonakalisa ukuba uyayiqonda ukuba ufuna ukuthini (ungenzi njalo nje nakulo wakuni?). Into eyenza lento kukuba asizindli ngokungakwazi kwethu ukuthetha isilungu, lonto eyenza uba sicinge ukuba ilihlazo lonto.
Zidle xa usophula ulwimi olungelolwakho ngoba olwakho uyalwazi! Kwaye yithathe njengempumelelo ukwazi ezinye iilwimi hayi ngokunyanzeleka. Kulungile kananjalo usityabula isilungu ukusithetha oku, kodwa ngokokwam ukucinga - yiba kanti uyalwazi nolwakho ulwimi.
Tamara Booi


text:
Imibuzo Evela Kubafundi
Liyintoni “ilizwi likaThixo” ekuthiwa “liphilile, linamandla” kumaHebhere 4:12?
Ngamaxesha amaninzi, iincwadi zethu zisebenzisa amaHebhere 4:12 ukubonisa ukuba, iBhayibhile inamandla okutshintsha abantu, kwaye kufanelekile ukusisebenzisa ngale ndlela esi sibhalo. Sekunjalo, kungasinceda ukusijonga ngembono ephangaleleyo. UPawulos wayebongoza amaKristu angamaHebhere ukuba ahambisane neenjongo zikaThixo. Uninzi lwazo lwalufumaneka kwizibhalo ezingcwele. UPawulos wawenzela umzekelo ngamaSirayeli awahlangulwa eYiputa. La maSirayeli ayenethemba lokungena elizweni “eliqukuqela ubisi nobusi,” apho ayeza kuphumla ngokwenene.—Eks. 3:8; Dut. 12:9, 10.
UThixo wayewaxelele ngaloo njongo. Kodwa, ekuhambeni kwexesha amaSirayeli azenza lukhuni iintliziyo zawo aza aphelelwa lukholo, ngenxa yoko, uninzi lwawo lwaphoswa koko kuphumla. (Num. 14:30; Yosh. 14:6-10) Sekunjalo, uPawulos wongezelela wathi, sasisekho “isithembiso sokungena ekuphumleni [kukaThixo].” (Heb. 3:16-19; 4:1) Kucacile ke ukuba, eso “sithembiso” yinxalenye yenjongo kaThixo. Nathi singafunda ngaloo njongo size sihambisane nayo, njengoko enzayo amaKristu angamaHebhere. Ukuze agxininise ukuba esi sithembiso sisekelwe eZibhalweni, uPawulos wacaphula iGenesis 2:2 neNdumiso 95:11.
Ngokuqinisekileyo, imele isivuyise into yokuba sisekho “isithembiso sokungena ekuphumleni [kukaThixo].” Sinethemba lokuba le nto ithenjiswa yiBhayibhile yokuba sinako ukungena ekuphumleni kukaThixo, inokwenzeka ngokwenene, kangangokuba sesithathe amanyathelo okungena. La manyathelo asiwathathanga ngokuzama ukugcina uMthetho kaMoses okanye ngokuvuyisa uYehova ngezinye iindlela. Kunoko, ngokholo siye sakuvuyela ukuhambisana nenjongo kaThixo asityhilele yona, ibe sisaqhubeka sisenjenjalo. Njengoko sele kubonisiwe, bayinkungu nelanga abantu emhlabeni wonke, abaye baqalisa ukufunda iBhayibhile, bafunda nangenjongo kaThixo. Ngenxa yoko, abaninzi baye bayitshintsha indlela abaphila ngayo, baba nokholo baza babhaptizwa. Le nto yenzeka kubo bubungqina obucacileyo bokuba, “ilizwi likaThixo liphilile, linamandla.” Injongo kaThixo echazwe eBhayibhileni, sele ibutshintshile ubomi bethu ibe akukabi phi, iseza kubutshintsha.


text:
Ukuzingelwa Kwamagqwirha EYurophu
KUMAKHULU ambalwa eminyaka eyadlulayo, ukoyikwa kokuthakathwa eYurophu kwakhokelela ekubeni kuzingelwe amagqwirha. Oku kwenzeka kakhulu eFransi, eJamani, kumantla eItali, eSwitzerland nakuMazantsi eYurophu
Ukuncinwa Nokuhlaselwa Kwamagqwirha
Eyona nto ibe negalelo elikhulu kule meko, kukuncinwa kwamakholwa. Oku kwaqalwa yiCawa yamaRoma Katolika ngeminyaka yee-1200 “ngeenzame zokuguqula abawexuki nokuthintela amarhamente ukuba angayishiyi icawa,” itsho njalo incwadi iDer Hexenwahn (Ukuzingelwa Kwamagqwirha). Ukuqweqwediswa kwamakholwa eCaweni kwakufana nokuqweqwediswa ngamapolisa.
NgoDisemba 5, 1484, uPopu Innocent VIII wabhala ileta egxeka ukuthakatha. Kwakhona wayalela abaqweqwedisi ababini
Incwadi ethi Ukuhlaselwa Kwamagqwirha iye yachazwa ‘njengeyona ncwadi izele yinkohlakalo neyingozi kunazo zonke ezikhoyo ehlabathini’
Umntu wayetyholwa ngokuba ligqwirha nokuba akukho bungqina bubambekayo. Incwadi iHexen und Hexenprozesse (Amagqwirha Namatyala Obugqwirha) ithi abo batyholwayo “babenyanzelwa ukuba bavume ngenkani ukuba banetyala.” Babedla ngokungcungcuthekiswa.
EYurophu kwaye kwaqalisa ukuzingelwa kwamagqwirha ngenxa yoko kubhalwe kwincwadi ethi Ukuhlaselwa Kwamagqwirha nakwileta kaPopu Innocent VIII. Ngaphezu koko, iteknoloji nayo yaba negalelo ekusasazeni oku de kwafikelela naseMerika.
Ngoobani Ababetyholwa?
Ngaphezu kwe-70 pesenti yababetyholwa yayingamabhinqa, ingakumbi abahlolokazi, ababengenabantu bokubathethelela. Kuloo maxhoba kwakukho oomakhulu, amahlwempu, kwakunye nabafazi ababethengisa amayeza esintu
Abantu ekwakusithiwa ngamagqwirha babetyholwa ngayo yonke into embi. Imagazini yaseJamani iDamals ithi, kusenokwenzeka ukuba “ngamagqwirha abangele ukungunda nokuba kubekho oosinyeke, nemibungu emfimfitha imbewu neziqhamo.” Ukuba kufika isichotho size simoshe igadi, okanye inkomo engakhuphi ubisi, indoda engenanzala, umfazi olidlolo, kwakutyholwa amagqwirha!
Ayebonwa njani amagqwirha? Abantu abarhanelwayo babedla ngokubotshwa baze bafakwe emanzini abandayo “angcwele.” Xa betshona, kwakusithiwa bamsulwa baze bakhutshwe. Xa bedada bengatshoni, kwakusithiwa ngamagqwirha baze babulawe ngoko nangoko okanye basiwe ematyaleni. Abanye abarhanelwayo babebekwa esikalini
Enye indlela awayebonwa ngayo amagqwirha yayikukukhangela abantu “abanophawu lukaMtyholi,” ekuthiwa “luphawu olubonakalayo uMtyholi awayelushiya emzimbeni wegqwirha,” ngokutsho kwencwadi iWitch Hunts in the Western World. Abasemagunyeni babekhangela olu phawu “ngokuthi bachebe yonke indawo eneenwele kulowo urhanelwayo baze bakhangele nolona phawu luncinci banokulubhaqa”
Oku kuzingelwa kwamagqwirha kwakukhuthazwa ziinkokeli zamaKatolika nezamaProtestanti, yaye kwezinye iindawo iinkokeli zamaProtestanti zazikukhuthaza kakhulu oku kunezamaKatolika. Noko ke, ekuhambeni kwexesha zaye zabuyel’ ezingqondweni. Ngokomzekelo, ngo-1631 uFriedrich Spee, ongumfundisi wamaJesuit owaba negalelo ekutshisweni “kwabantu abaninzi ekuthiwa ngamagqwirha” esibondeni somthi, wabhala wathi ucinga ukuba akukho nalinye kuwo elalinetyala. Ibe walumkisa ngelithi, ukuba akuyekwa ukuzingelwa kwamagqwirha, babeya kuphela abantu elizweni! Kwangaxeshanye, oogqirha bafumanisa ukuba izigulo ezinjengokuxhuzula zazingenanto yakwenza nokuhlaselwa ziidemon. Kwiminyaka yee-1600 ukuhlaselwa kwamagqwirha kwancipha, de kwaphela ekugqibeleni.
Yintoni esiyifundayo kule mpatho ingqwabalala kangaka? Eyona nto siyifundayo kukuba: Xa abantu abazibiza ngokuba bangamaKristu betyeshela iimfundiso zikaYesu Kristu, baze balandele iimfundiso neenkolelo zobuxoki, buyanda ubungendawo. Ibe iBhayibhile yayilumkisile ukuba abantu abanjalo babeya kubangela ukuba ‘itshabhiswe indlela yenyaniso.’
^ isiqe. 2 Amazwe aphantsi kweYurophu aquka amazwana aseMerika.


text:
UKUNCOKOLA NOMMELWANE
Baqalisa Nini Ukulawula UBukumkani BukaThixo? (Inxalenye Yoku-1)
Le yincoko ekuqhelekileyo ukuba iNgqina likaYehova libe nayo nommelwane. Masithi iNgqina elinguCameron lindwendwele umfo onguJon.
‘QHUBEKA UFUNA UKUQONDA’
Cameron: Jon, ndizonwabela gqitha ezi ncoko zeBhayibhile simane sisiba nazo. * Xa besincokola kwixesha elidluleyo, uye wabuza ngoBukumkani bukaThixo. Ubuze isizathu sokuba amaNgqina kaYehova ekholelwa ukuba uBukumkani baqalisa ngo-1914 ukulawula.
Jon: Unyanisile, bendifunda enye yeencwadi zenu, yaye ithe uBukumkani bukaThixo baqalisa ngo-1914 ukulawula. Loo nto indenze ndanomdla, kuba nithi zonk’ izinto enizikholelwayo zikhona eBhayibhileni.
Cameron: Yinyani leyo.
Jon: Yhazi, nam ndikhe ndayifunda yonk’ iBhayibhile. Kodwa andikhumbuli ndibona isibhalo esithetha ngo-1914. Ndide ndaya kusikhangela nakwiBhayibhile ekwi-intanethi. Nalapho ndibuye nemband’ esikhova.
Cameron: Jon, mandikuncome ngenxa yezi zizathu zibini. Okokuqala, uyifunde yonke iBhayibhile. Loo nto ibonisa ukuba ulithanda nyhani iLizwi likaThixo.
Jon: Ewe ndiyalithanda. Akho nanye incwadi efana nalo.
Cameron: Kunjalo kanye. Okwesibini, ndifuna ukukuncoma ngokuya eBhayibhileni xa ufuna impendulo yombuzo wakho. Wenze kanye le nto iBhayibhile isikhuthaza ukuba siyenze: ‘Ukuqhubeka sifuna ukuqonda.’ * Intle into yokuba unomdla ongaka.
Jon: Enkosi. Ndiyafuna ukuqhubeka ndifunda. Enyanisweni, ndikhe ndaphanda kule ncwadi sidla ngokuyifunda ndaze ndafumana nto ithile ngo-1914. Ithethe ngephupha likakumkani elingomthi owanqunyulwayo waza waphinda wakhula, into enjalo kodwa.
Cameron: Oo, ewe. Sisiprofeto esikuDaniyeli isahluko 4 eso. Sithetha ngephupha likaKumkani uNebhukadenetsare waseBhabhiloni.
Jon: Ewe, siso eso. Ndiye ndasiphindaphinda eso siprofeto. Kodwa xa nditheth’ inyani, andiboni ukuba sidibana njani noBukumkani bukaThixo okanye unyaka ka-1914.
Cameron: Yhazi ke Jon, nomprofeti uDaniyeli akazange ayiqonde eyona ntsingiselo yoko wayephefumlelwe ukuba akubhale!
Jon: Nyhani?
Cameron: Ewe. Apha kuDaniyeli 12:8, uthi: “Ndakuva oko, kodwa andakuqonda.”
Jon: Ayindim ndedwa mos. Kwatsho kwangcono ke ngoku.
Cameron: Inyaniso kukuba, uDaniyeli akazange aqonde kuba lalingekafiki ixesha lokwazi kwabantu oko kuthethwa ziziprofeto zencwadi kaDaniyeli. Kodwa kweli lethu ixesha singakwazi ukuziqonda ngokupheleleyo.
Jon: Kutheni usitsho nje?
Cameron: Khawuve oko sikufundayo kwivesi elandela le. UDaniyeli 12:9 uthi: “La mazwi aya kugcinwa eyimfihlelo, atywinwe kude kube lixesha lesiphelo.” Ngoko ezi ziprofeto zaziya kuqondwa kuphela kamva ‘ngexesha lesiphelo.’ Yaye njengoko siseza kuxubusha kwisifundo sethu seBhayibhile, bonke ubungqina bubonisa ukuba ngoku siphila kwelo xesha. *
Jon: Ungakwazi ke ukundicacisela ngesi siprofeto sikuDaniyeli?
Cameron: Ndiza kukhe ndizame.
IPHUPHA LIKANEBHUKADENETSARE
Cameron: Ukuze ndiqalise, makhe ndithi gqaba-gqaba ngento eyabonwa nguKumkani uNebhukadenetsare ephupheni. Emva koko ke sithethe ngentsingiselo yalo.
Jon: Kulungile.
Cameron: Ephupheni lakhe, uNebhukadenetsare wabona umthi omkhulu owawufikelela ezulwini. Emva koko weva umthunywa kaThixo eyalela ukuba loo mthi unqunyulwe. Noko ke, uThixo wathi iingcambu zawo maziyekwe emhlabeni. Emva “kwamaxesha asixhenxe,” lo mthi wawuza kukhula kwakhona. * Ekuqaleni, eli phupha lalibhekisela kuKumkani uNebhukadenetsare ngokwakhe. Nangona wayengukumkani obalaseleyo—ngokungathi ngumthi okhula de ufike ezulwini—wanqunyulwa ‘kangangamaxesha asixhenxe.’ Uyayikhumbula into eyenzekayo?
Jon: Hayi andikhumbuli.
Cameron: Kulungile. IBhayibhile ibonisa ukuba uNebhukadenetsare waphambana iminyaka esixhenxe. Ngelo xesha, wayengenakukwazi ukuba ngukumkani. Kodwa ekupheleni kwamaxesha asixhenxe, wabuyela ezingqondweni waza waqalisa ukulawula kwakhona. *
Jon: Qhuba, ndiyakuva. Kodwa khawutsho, le nto xa iyonke idibana njani noBukumkani bukaThixo no-1914?
Cameron: Ngamafutshane, esi siprofeto sizaliseke kabini. Okokuqala sazaliseka xa kwaphazamiseka ulawulo lukaKumkani uNebhukadenetsare. Okwesibini kuxa kwaphazamiseka ulawulo lukaThixo. Ngoko ke koku kuzaliseka kwesibini okudibana noBukumkani bukaThixo.
Jon: Wazi njani ukuba esi siprofeto sinento yokwenza noBukumkani bukaThixo?
Cameron: Lo mbuzo uphendulwa sisiprofeto ngokwaso. NgokukaDaniyeli 4:17, esi siprofeto sabakho “ukuze abantu abaphilayo bazi ukuba Oyena Uphakamileyo unguMlawuli ebukumkanini babantu yaye ubunika lowo athanda ukumnika.” Ngaba uliqaphele ibinzana elithi ‘ubukumkani babantu’?
Jon: Ewe, le vesi ithi “Oyena Uphakamileyo unguMlawuli ebukumkanini babantu.”
Cameron: Kunjalo kanye. Ucing’ ukuba ngubani ke “Oyena Uphakamileyo”?
Jon: Ndicing’ ukuba nguThixo.
Cameron: Uchan’ ucwethe. Ngamany’ amazwi le nto isixelela ukuba esi siprofeto asithethi ngoNebhukadenetsare kuphela. Sikwathetha ‘nangobukumkani babantu’—oko kukuthi, ulawulo lukaThixo. Uyabona ke ukuba iyadibana xa sisijonga sonke esi siprofeto?
Jon: Utheth’ ukuthini?
UMONGO WALE NCWADI
Cameron: Kangangamatyeli amaninzi, incwadi yeBhayibhile kaDaniyeli ibuyela kwakulo mxholo. Ihlala ikhomba ngqo ekusungulweni koBukumkani bukaThixo phantsi kolawulo loNyana wakhe, uYesu. Ngokomzekelo, makhe sibuyele umva kwizahluko ezithile. Ndicel’ ufunde uDaniyeli 2:44.
Jon: Kulungile. Uthi: “Ngemihla yabo kumkani uThixo wezulu uya kumisa ubukumkani obungenakuze bonakaliswe. Yaye obo bukumkani abuyi kudluliselwa kubo nabaphi na abanye abantu. Buya kuzityumza buziphelise zonke ezi zikumkani, buze bona bume ukusa kwixesha elingenammiselo.”
Cameron: Enkosi. Ngaba ungatsho ukuba le vesi ivakala ngokungathi ithetha ngoBukumkani bukaThixo?
Jon: Hay’ andiqinisekanga
Cameron: Uyabona phofu ukuba ithi uBukumkani buya ‘kuma ukusa kwixesha elingenammiselo’? BuBukumkani bukaThixo kuphela obunokuhlala ithuba elide ngolo hlobo, kungekhona oorhulumente babantu, akunjalo?
Jon: Kunjalo.
Cameron: Nasi esinye isiprofeto esithetha ngoBukumkani bukaThixo kwincwadi kaDaniyeli. Sifumaneka kuDaniyeli 7:13, 14. Ngokuphathelele umlawuli wexesha elizayo, esi siprofeto sithi: “Wanikwa ulawulo nesidima nobukumkani, ukuze zonke izizwana neentlanga neelwimi zimkhonze. Ulawulo lwakhe lulawulo oluhlala ngokungenammiselo olungayi kudlula, nobukumkani bakhe bobungayi konakaliswa.” Ngaba ikho into evakala iqhelekile kwesi siprofeto?
Jon: Sikhankanya ubukumkani.
Cameron: Unyanisile. Yaye akuthethwa ngobukumkani nje apha. Qaphela ukuba kuthiwa obu Bukumkani uya kuba negunya ‘kwizizwana neentlanga neelwimi.’ Ngamany’ amazwi, obu Bukumkani buya kulawula kuwo wonke umhlaba.
Jon: Khange ndiyiqonde ke leyo, kodwa unyanisile.
Cameron: Phinda uqaphele into ethethwa sesi siprofeto: “Ulawulo lwakhe lulawulo oluhlala ngokungenammiselo olungayi kudlula, nobukumkani bakhe bobungayi konakaliswa.” Le nto ifana twatse nesiprofeto esikuDaniyeli 2:44, akunjalo?
Jon: Kunjalo.
Cameron: Makhe sibuyele kwizinto ebesesithethe ngazo. Isiprofeto esikuDaniyeli isahluko 4 sabakho ukuze abantu “bazi ukuba Oyena Uphakamileyo unguMlawuli ebukumkanini babantu.” Ewodwa nje loo mazwi abonisa ukuba esi siprofeto sinenzaliseko ebanzi kunaleyo iquka uNebhukadenetsare. Ibe kuyo yonke incwadi kaDaniyeli, sifumana iziprofeto ezingokumiselwa koBukumkani bukaThixo obuphantsi kolawulo loNyana wakhe. Ngaba ucinga ukuba simele sigqibe ekubeni esi siprofeto sikuDaniyeli isahluko 4 sinento yokwenza noBukumkani bukaThixo?
Jon: Ndicinga njalo. Kodwa andikayiboni ukuba idibana njani no-1914.
“KUDE KUDLULE AMAXESHA ASIXHENXE”
Cameron: Makhe sibuyele kuKumkani uNebhukadenetsare. Umthi wawumela yena kwinzaliseko yokuqala yesi siprofeto. Ulawulo lwakhe lwaphazamiseka xa umthi lowo wagawulwa waza wayekwa unjalo kangangamaxesha asixhenxe—ngethuba lokuphambana kwakhe. Loo maxesha asixhenxe aphela xa uNebhukadenetsare wabuyela ezingqondweni waza walawula kwakhona. Kwinzaliseko yesibini yesi siprofeto, ulawulo lukaThixo luya kuphazanyiswa kangangethutyana, kodwa kungekhona kuba uThixo esilela.
Jon: Utheth’ ukuthini?
Cameron: Kumaxesha okubhalwa kweBhayibhile, ookumkani bakwaSirayeli ababelawula eYerusalem kwakusithiwa bahleli “etroneni kaYehova.” * Babemela uThixo ngokulawula abantu bakhe. Ngoko ulawulo lwabo kumkani yayilulawulo lukaThixo. Noko ke, ekuhambeni kwexesha abo kumkani baqalisa ukungamthobeli uThixo yaye abantu abaninzi balandela ekhondweni labo. Ngenxa yokungathobeli kwamaSirayeli, uThixo wawayeka oyiswa ngamaBhabhiloni ngonyaka ka-607 ngaphambi kwexesha likaYesu. Ukususela ngelo xesha, akukho kumkani waphinda wamela uYehova eYerusalem. Ngaloo ndlela, ulawulo lukaThixo lwaphazamiseka. Sisekunye?
Jon: Ndicinga njalo.
Cameron: Ngoko unyaka ka-607 waba kukuqalisa kwamaxesha asixhenxe, okanye ixesha lokuphazamiseka kolawulo lukaThixo. Ekupheleni kwamaxesha asixhenxe, uThixo wayeza kumisela umlawuli omtsha owayeza kummela—kwesi isihlandlo, umntu osezulwini. Lelo xesha ke ezaziya kuzaliseka ngalo ezinye iziprofeto esifunda ngazo kuDaniyeli. Kodwa ke ngoku, aphela nini amaxesha asixhenxe? Ukuba singawuphendula lo mbuzo, siya kutsho sazi ukuba uBukumkani bukaThixo baqalisa nini ukulawula.
Jon: Ndiyakuva. Ngaba loo nto ithetha ukuba amaxesha asixhenxe aphela ngo-1914?
Cameron: Uchan’ ucwethe! Yiyo leyo.
Jon: Kodwa ke siyazi njani loo nto?
Cameron: Ngoxa wayesemhlabeni, uYesu wabonisa ukuba lalingekafiki ixesha lokuphela kwamaxesha asixhenxe. * Ngoko kufanel’ ukuba eli lixesha elide. Amaxesha asixhenxe aqala kumakhulu eminyaka ngaphambi kokuza kukaYesu emhlabeni, yaye aqhubeka de kwalixesha elithile emva kokubuyela kwakhe ezulwini. Kwakhona, khumbula ukuba iziprofeto zikaDaniyeli zazingazi kucaca de kube “lixesha lesiphelo.” * Okubangel’ umdla kukuba, ngasekupheleni kweminyaka yee-1800, abafundi beBhayibhile abathembekileyo baba nomdla kwezi ziprofeto baza bazihlolisisa ngokucokisekileyo. Emva koko baqonda ukuba amaxesha asixhenxe aya kuphela ngo-1914. Yaye ukususela ngoko iziganeko ezininzi zehlabathi zabonisa ukuba u-1914 ngunyaka uBukumkani bukaThixo obaqalisa ngawo ukulawula ezulwini. Lowo ngunyaka elangena ngawo kwimihla yokugqibela eli hlabathi. Ndiqinisekile ukuba awunakukwazi ukuyetyisa yonke le nkcazelo.
Jon: Unyanisile. Kuza kufuneka ndikhe ndiphinde ndikufunde konke oku ukuze ndikuqonde.
Cameron: Ungakhathazeki. Nam kwandithatha ixesha elide ukukuqonda oku. Kodwa ke ndinethemba lokuba yonke le nto sithethe ngayo ikuncede wabona ukuba iinkolelo zamaNgqina kaYehova ngoBukumkani zisuka eBhayibhileni.
Jon: Ngokuqinisekileyo. Isoloko indichukumisa indlela eniyikholelwa ngayo iBhayibhile.
Cameron: Ndiyabona ukuba nawe unqwenela into efanayo. Njengoko senditshilo, awunakukwazi ukubamba yonke le nkcazelo ngexesha elinye. Ufanele ukuba usenayo imibuzo. Ngokomzekelo, siye safumanisa ukuba amaxesha asixhenxe abhekisela kuBukumkani bukaThixo yaye aqalisa ngonyaka ka-607 ngaphambi kwexesha likaYesu. Kodwa sazi njani ukuba la maxesha asixhenxe aphela ngo-1914? *
Jon: Ewe, ndisazibuza loo mbuzo.
Cameron: IBhayibhile ngokwayo isinceda sibone ubude bamaxesha asixhenxe. Ngaba uyafuna na ukuva ngalo mxholo xa ndiphinde ndabuya? *
Jon: Ndingayivuyela loo nto.
Ngaba unombuzo weBhayibhile obusoloko uzibuza wona? Ngaba ukhe uzibuze ngeenkolelo zamaNgqina kaYehova? Ukuba kunjalo kungakunceda ukuthetha nomnye wamaNgqina kaYehova. Uya kukuvuyela ukuphendula imibuzo yakho.
^ isiqe. 5 AmaNgqina kaYehova afundela abantu iBhayibhile simahla.
^ isiqe. 21 Ukuze ufumane inkcazelo engakumbi, funda isahluko 9 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
^ isiqe. 63 Kwisiprofeto sakhe esingemihla yokugqibela, uYesu wathi: “IYerusalem [eyayimela ulawulo lukaThixo] iya kunyathelwa ziintlanga, ade azaliseke amaxesha amisiweyo eentlanga.” (Luka 21:24) Ngoko ukuphazamiseka kolawulo lukaThixo kwakusaqhubeka ngemihla kaYesu, yaye kwakuza kuqhubeka de kube yimihla yokugqibela.
^ isiqe. 67 Funda iphepha 215-218 kwincwadi ethi Yintoni Ngokwenene Efundiswa YiBhayibhile? Iyafumaneka nakwi-www.jw.org/xh.
^ isiqe. 69 Ungcelele olulandelayo lwala manqaku luneevesi ezicacisa ubude bamaxesha asixhenxe.
Funda Okungakumbi
Baqalisa Nini Ukulawula UBukumkani BukaThixo? (Inxalenye Yesi-2)
Isiprofeto seBhayibhile nephupha elisuka kuThixo elaphutshwa ngukumkani waseBhabhiloni lisisa ngqo kunyaka okwenzeka ngawo oku.
Imibuzo Abantu Abaqhele Ukuyibuza NgamaNgqina KaYehova
Fumana iimpendulo zemibuzo abantu abaqhele ukuyibuza.


text:
GRANITAS, UABIkhadi engabonakaliyo
GRANITAS, UAB
Amandla kunye nezibonelelo zendalo, Construction, ireal estate, Furu eziphathekayo, Iibhloko zokwakha, Izitena +14
Ushicelelo
I-V 7:00-15:00
- GRANITAS, UAB
Iziqinisekiso
Imephu
Umsebenzi udidi
Amandla kunye nezibonelelo zendalo, Construction, ireal estate, Furu eziphathekayo, Iibhloko zokwakha, Izitena, Mixing eziphathekayo, Ngezingqusho, Products eziphathekayo, Stone amaqhekeza, Stone bakurholela, Stone lisahlula, Stone processing, Stone products, Stone uhombiso, Stones yangaphandle, Ukugqibezela panels, Ukulungisa, Ukunikezelwa eziphathekayo, Zokwakha
Ikhowudi qr
vCard
Website
Igama site: UAB "GRANITAS" | | Granito, dolomito skalda, betono ir akmens gaminiai


text:
OKUFUNDISWA YIBHAYIBHILE
Amaphupha Awayevela KuThixo
Ngaba uThixo ebesebenzisa amaphupha ukuze athethe nabantu?
“[Umprofeti kaThixo] uDaniyeli wabona iphupha . . . esemandlalweni wakhe. Waza walibhala phantsi iphupha elo. Wachaza zonke iinkcukacha zalo.” —Daniyeli 7:1.
OKUTHETHWA YIBHAYIBHILE
UThixo uye wadlulisela isigidimi sakhe ebantwini ngeendlela ezahlukeneyo. Ngamaxesha okubhalwa kweBhayibhile, wayekhe asebenzise amaphupha. Kodwa la yayingengomaphupha angacacanga nangenangqiqo. Amaphupha kaThixo ayecacile, enentsingiselo, yaye esisigidimi esiqinisekisiweyo. Ngokomzekelo, iphupha elabonwa ngumprofeti uDaniyeli lamarhamncwa limela ookumkani bezopolitiko bexesha lamandulo ukususela eBhabhiloni ukuza kutsho kweli xesha siphila kulo. (Daniyeli 7:1-3, 17) UThixo waxelela uYosefu waseNazarete ephupheni ukuba abalekele eYiputa kunye nomfazi wakhe nomntwana wabo uYesu. Kwathi kanti uYesu osemncinci ubalekiswa kwingozi yokubulawa ngukumkani okhohlakeleyo uHerode. Xa uHerode wafayo, uThixo waphinda waxelela uYosefu kwangephupha ukuba abuyele kwilizwe lokuzalwa kunye nentsapho yakhe.—Mateyu 2:13-15, 19-23.
Ngaba uThixo usebenzisa amaphupha ukuze athethe nathi namhlanje?
“Ningegqithi kwizinto ezibhaliweyo.”—1 Korinte 4:6.
OKUTHETHWA YIBHAYIBHILE
Amaphupha aseBhayibhileni abhalelwe ukutyhilela thina bantu. Ngokuphathelele esi sityhilelo, eyesi-2 kuTimoti 3:16, 17 ithi: “Sonke iSibhalo siphefumlelwe nguThixo kwaye siyingenelo ekufundiseni, ekohlwayeni, ekulungelelaniseni izinto, ekuqeqesheleni ebulungiseni, ukuze umntu kaThixo awufanelekele aze awuxhobele ngokupheleleyo wonke umsebenzi olungileyo.”
IBhayibhile isenza ‘sixhobe ngokupheleleyo’ ngokusityhilela konke oko kufuneka sikwazi ngoThixo, iimpawu zakhe, imigaqo yakhe yokusesikweni, kunye nendima esiyidlalayo kwinjongo yakhe ngomhlaba. Ngenxa yoko, uThixo akasawasebenzisi amaphupha ukuze adlulisele isigidimi sakhe. Ukuba sifuna ukufunda ngekamva nenjongo kaThixo ngathi, asimele ‘sigqithe kwizinto ezibhaliweyo’— oko kukuthi ezibhalwe eBhayibhileni. Ngaphezu koko, bonke abantu bayakwazi ukufikelela kule ncwadi baze bafunde izityhilelo zayo ezivela kuThixo neziquka amaphupha.
Kutheni unokuwathemba nje amaphupha nemibono eseBhayibhileni?
“Abantu bathetha ngokuphuma kuThixo njengoko babeqhutywa ngumoya oyingcwele.”—2 Petros 1:21.
OKUTHETHWA YIBHAYIBHILE
Amaphupha amaninzi kunye nemibono eseBhayibhileni achaza izinto eziza kwenzeka kwikamva. Ukubhalwa kwala maphupha nemibono kwenza sizibonele ngokwethu ukunyanisa kweBhayibhile kunye nababhali bayo. Ngaba izinto abazibhalayo zangqineka ziyinyani? Khawuve nje lo mzekelo—wombono okuDaniyeli 8:1-7, owabhalwa ngasekupheleni kolawulo lwaseBhabhiloni.
Ngendlela efuziselayo esi siprofeto siquka inkunzi yegusha ekhahlelwayo nelahlelwa ngaphandle yinkunzi yebhokhwe. UDaniyeli zange kufuneke ayiqashisele intsingiselo yalo mbono, kuba umthunywa kaThixo oyingelosi wathi: “Inkunzi yegusha oyibonileyo ineempondo ezimbini imela ookumkani bamaMedi namaPersi. Yaye inkunzi yebhokhwe exhonti imela ukumkani waseGrisi.” (Daniyeli 8:20, 21) Imbali ibonisa ukuba igunya lehlabathi lamaMedi namaPersi layoyisa iBhabhiloni. Kwiminyaka engamakhulu amabini emva koko, amaMedi namaPersi oyiswa nguAlesandire Omkhulu waseGrisi. Oku kubonisa ukunyanisa kweziprofeto zeBhayibhile namaphupha. Le nyani iyodwa nje ibonisa ukuba iBhayibhile inkqenkqeza phambili kwiincwadi ezaziwa ngokuthetha inyani.
Funda Okungakumbi
Izizathu Zokuyikholelwa IBhayibhile—Iziprofeto Ezisele Zizalisekile
IBhayibhile izele ziziprofeto. Ngaba zikho esele zizalisekile?


text:
PILSENA, UABIkhadi engabonakaliyo
PILSENA, UAB
Amalungu isibandisi, Amanzi, Construction, ireal estate, Craft, E-shop +49
Ushicelelo
I-V 8:00-17:00
- PILSENA, UAB
Iziqinisekiso
Imephu
Umsebenzi udidi
Amalungu isibandisi, Amanzi, Construction, ireal estate, Craft, E-shop, Efrijini izixhobo, Elungisa iinqanawa, Ibhiya, Ifenitshala izimuncumuncu, Ifenitshala zangaphandle, Igcina ifenitshala, Iifriji, Iifriji industrial, Iimpompo zamanzi, Iinkonzo intanethi, Iinkqubo zamanzi, Imitshini, izixhobo, Interior projects, Interiors shop, Into yokuzenzekelayo, Isikhenkcisi, Isiselo esithambile, Izibonelelo, Izikhongozeli nokuthutha, izixhobo, Izixhobo beer, Izixhobo efrijini, Izixhobo ishishini ukutya, Izixhobo nokulungisa, Izixhobo nokusifaka, Izixhobo shop, Izixhobo zorhwebo, Izixhobo zorhwebo, Lezothutho, ukuthuthwa, Maker water, Noshishino, imveliso, Product umxokozelo, Sebenzisa iifriji, Stores intanethi, Tableware ngesandla, Tooling, Ukulungiswa iifriji, Ukuveliswa ifanitshala, Ulimo, iimveliso zokutya, Umsebenzi design, Umsebenzi wofakelo, Utywala, Uyilo, Wokungazigcwalisi kukwabonisa, Yayiyiglasi, Yokuzenzekelayo systems, Yorhwebo impahla, Zokutyela, izixhobo iikhefu, Zombane emakhaya, Zorhwebo izixhobo ezisetyenzisiweyo
Ikhowudi qr
vCard
Website
Igama site: Pilstomo alaus įrangos gamyba ir pardavimas: Alaus išpilstymo įranga, alaus apskaitą, alaus baro įranga, pilstomo alaus įrangos gamyba, pilstymo įranga. UAB Pilsena.


text:
Ngaba Kuwe Intsimi Injengombethe?
UBULUNGISELELI bethu bubalulekile yaye buxabisekile. Kodwa abanye abantu esishumayela kubo abayiqondi le nto. Nabo babonisa umdla koko kuthethwa yiBhayibhile, abasoloko benomdla wokuyifunda kunye nathi.
Umzekelo woku nguGavin. Wayesiya ezintlanganisweni, kodwa wayengasifuni isifundo seBhayibhile. Uthi wayengenalwazi lungako ngeBhayibhile, ibe wayengafuni abanye bayazi loo nto. Wayesoyika ukuba uza kucelwa ukuba abe lilungu, yaye wayengafuni kukhohliswa. Ucinga ntoni wena? Ngaba uGavin wayenokuncedakala? Cinga ngendlela iBhayibhile enokumnceda ngayo umntu. UYehova wathi kumaSirayeli: “Ahle njengombethe amazwi am, njengentshizane engceni.” (Duteronomi 31:19, 30; 32:2) Masibone indlela ukufunda ngombethe okunokusinceda ngayo kubulungiseleli, ukuze sikwazi ukunceda ngokuphumelelayo “zonke iintlobo zabantu.”—1 Timoti 2:3, 4.
UBULUNGISELELI BETHU BUNGAFANA NJANI NOMBETHE?
Umbethe uthambile. Umbethe ubakho ngokuthe ngcembe njengoko umphunga osemoyeni ujika ube ngamathontsi amanzi. Amazwi kaYehova ‘ahla njani njengombethe’? Wayethetha nabantu bakhe ngobubele, ngelizwi elithambileyo nangenkathalo. Siyamxelisa xa sibonisa intlonelo kwizinto abanye abazikholelwayo. Sibakhuthaza ukuba baziqiqele baze bazenzele izigqibo. Xa sibonisa umdla wobuqu, abantu baya kuba nomdla ongakumbi wokwamkela oko sikuthethayo ibe siya kuba nempumelelo engakumbi kubulungiseleli bethu.
Umbethe uyahlaziya. Ubulungiseleli bethu buya kubahlaziya abanye xa sicinga ngeendlela ezahlukeneyo zokubanceda bafunde ngakumbi ngenyaniso. UChris, owaba ngumzalwana wokuqala ukucela ukufundela uGavin, akazange amnyanzele ukuba asamkele isifundo. Kunoko wazama ukufumana iindlela ezahlukeneyo zokwenza uGavin azive ekhululeke ngakumbi xa bencokola ngeBhayibhile. UChris wachazela uGavin ukuba kukho umyalezo obalulekileyo ekuthethwa ngawo eBhayibhileni, ibe ukufunda ngawo kungamnceda aqonde ngakumbi xa esezintlanganisweni. Emva koko, uChris wamchazela ukuba yena iziprofeto zeBhayibhile zamqinisekisa ukuba iBhayibhile yinyaniso. Ngenxa yoko, baba neencoko ezininzi ngendlela iziprofeto ezazaliseka ngayo. Ezi ncoko zamhlaziya uGavin, waza ekugqibeleni wasamkela isifundo seBhayibhile.
Umbethe ubalulekile ebomini. Ngexesha lobushushu nembalela kwaSirayeli, kusenokunganethi kangangeenyanga eziliqela. Ngaphandle kokufuma okubangelwa ngumbethe, izityalo ziyabuna zize zife. UYehova wachaza kwangaphambili ukuba ngemihla yethu kwakuya kuba ngathi kukho imbalela, nto leyo etheth’ ukuba abantu babeya kunxanelwa ‘ukuva amazwi kaYehova.’ (Amosi 8:11) Wathembisa ukuba abathanjisiwa babeya kuba “njengombethe ovela kuYehova” njengoko beshumayela iindaba ezilungileyo zoBukumkani, bexhaswa ‘zezinye izimvu.’ (Mika 5:7; Yohane 10:16) Umyalezo esiwushumayelayo uyinxalenye yelungiselelo likaYehova lokubanika ubomi abo banxanelwe inyaniso. Ngaba siyawuxabisa lo myalezo?
Umbethe yintsikelelo evela kuYehova. (Duteronomi 33:13) Ubulungiseleli bethu bunokuba yintsikelelo okanye isipho kwabo basabelayo. Isifundo seBhayibhile saba yintsikelelo kuGavin kuba samnceda wafumana iimpendulo zayo yonke imibuzo yakhe. Wenza inkqubela ngokukhawuleza waza wabhaptizwa, ibe ngoku uvuyela ukushumayela iindaba ezilungileyo zoBukumkani kunye nomfazi wakhe uJoyce.
BUXABISE UBULUNGISELELI BAKHO
Ukuthelekisa umsebenzi wethu wokushumayela nombethe kungasinceda siqonde ukuba imigudu yethu yobuqu entsimini ixabisekile. Njani? Ithontsi elinye lamanzi alenzi mahluko kodwa xa izizigidi zawo, umhlaba uyafuma. Ngokufanayo, oko sikwenzayo entsimini kungabonakala kukuncinane kakhulu kuthi. Kodwa ngenxa yemigudu yezigidi zabakhonzi bakaYehova, kunikelwa ubungqina “kuzo zonke iintlanga.” (Mateyu 24:14) Ngaba ubulungiseleli bethu bungaba yintsikelelo evela kuYehova kwabanye? Ewe, umyalezo wethu uya kuba njengombethe, uthambe, uhlaziye uze ube yinto ebalulekileyo ebomini!


text:
ISAHLUKO SESIXHENXE
‘Waqhubeka Ekhulela KuYehova’
1, 2. USamuweli wathetha nabantu bakwaSirayeli phantsi kwaziphi iimeko, ibe kwakutheni ukuze kufuneke abancede baguquke?
USAMUWELI wabajonga ebusweni abantu bakowabo. Le ndoda eyayikhonze njengomprofeti nomgwebi kangangamashumi eminyaka yayihlanganise uhlanga lonke kwidolophu yaseGiligali. Kufanele ukuba kwakungoMeyi okanye ngoJuni ngokwekhalenda yanamhlanje yaye kwakulixesha lonyaka elomileyo. Amasimi engqolowa ayesel’ elungele ukuvunwa. Isihlwele sathula sathi cwaka. USamuweli wayeza kukwazi njani ukusifikelela iintliziyo?
2 Abantu babengabuqondi ubunzulu bemeko ababekuyo. Babecele ukulawulwa ngukumkani ongumntu. Babengaqondi ukuba babemdelele uThixo wabo uYehova kunye nomprofeti wakhe. Enyanisweni babengasafuni ukuba uYehova abe nguKumkani wabo! USamuweli wayeza kubanceda njani ukuze baguquke?
Imihla kaSamuweli eseyinkwenkwana inokusifundisa okuninzi ngokomeleza ukholo lwethu kuYehova naxa singqongwe ziimpembelelo ezimbi
3, 4. (a) Kwakutheni ukuze uSamuweli athethe ngeentsuku zobutsha bakhe? (b) Kutheni sinokungenelwa kumzekelo kaSamuweli wokholo?
3 USamuweli wathetha wathi kwisihlwele: “Mna ke, ndimdala yaye ndiyingwevu.” Iinwele zakhe ezingwevu zaziwenza abe nesidima amazwi akhe. Emva koko wathi: “Ndihambe phambi kwenu ukususela ebutsheni bam kwada kwayile mini.” (1 Sam. 11:14, 15; 12:2) Nangona wayemdala, uSamuweli wayengabulibelanga ubutsha bakhe. Wayesayikhumbula kakuhle imihla yobutsha bakhe. Izigqibo awazenza xa wayeseyinkwenkwana zamenza wanokholo waza wazinikela kuThixo wakhe uYehova.
4 USamuweli kwafuneka aqhubeke enokholo olomeleleyo nangona wayephila phakathi kwabantu abangenalukholo nabanganyanisekanga. Nanamhlanje kunzima ukuba nokholo kuba siphila phakathi kwabantu abangenalukholo nabonakeleyo. (Funda uLuka 18:8.) Makhe sibone ukuba yintoni esinokuyifunda kumzekelo kaSamuweli, ukususela ebuntwaneni bakhe.
“Ukulungiselela Phambi KukaYehova, Eseyinkwenkwe”
5, 6. Kutheni sinokuthi uSamuweli wakhula ngendlela engaqhelekanga, kodwa yintoni eyayisenza abazali bakhe baqiniseke ukuba uza kunyanyekelwa?
5 USamuweli wakhula ngendlela engaqhelekanga. Emva kokulunyulwa kwakhe, mhlawumbi xa wayeneminyaka emithathu ubudala nangaphezulu, waqalisa ukukhonza kwintente yokuhlangana kaYehova eShilo eyayikumgama weekhilomitha ezingama-30 ukusuka kowabo eRama. Abazali bakhe uElikana noHana banikela ngaye ukuze abe ngumNaziri kaYehova ubomi bakhe bonke. * Ngaba loo nto ithetha ukuba abazali bakaSamuweli babemlahlile?
6 USamuweli wayengalahlwanga! Abazali bakhe babesazi ukuba wayeza kunyanyekelwa eShilo. Sinokuqiniseka ukuba wayephantsi kweliso loMbingeleli Omkhulu uEli kuba uSamuweli wayesebenza naye. Kwakukho nabanye abafazi ababesebenza kwintente yokuhlangana.
7, 8. (a) Abazali bakaSamuweli bamkhuthaza njani ngothando unyana wabo? (b) Abazali banokufunda ntoni kumzekelo wabazali bakaSamuweli?
7 Ngaphezu koko, uHana noElikana abazange balilibale izibulo labo ababelicele kuYehova. UHana wayecele unyana kuThixo, waza wathembisa ukuba uza kunikela ngaye ukuze amkhonze ubomi bakhe bonke. Xa wayemtyelela unyaka nonyaka, wayemphathela isambatho esitsha esingenamikhono awayeza kusebenza ngaso kwintente yokuhlangana. Sinokuqiniseka ukuba le nkwenkwe yayisonwaba xa ize kubonwa. Ngokuqinisekileyo kumele ukuba kwayomeleza ukukhuthazwa nokuqeqeshwa ngabazali bayo njengoko babeyifundisa ukuxabisa ilungelo lokukhonza uYehova kuloo ndawo ikhethekileyo.
8 Ininzi into enokufundwa ngabazali kuHana noElikana. Kuyinto eqhelekileyo ngabazali ukubenzela yonke into abayifunayo abantwana babo kodwa bangabafundisi ngoThixo. Ngokwahlukileyo koko, abazali bakaSamuweli bamfundisa ngoThixo kuqala, ibe loo nto yamnceda naxa sele ekhulile.
9, 10. (a) Chaza indlela eyayiyiyo intente yokuhlangana nendlela awayevakalelwa ngayo uSamuweli ngale ndawo ingcwele. (Bona nombhalo osemazantsi.) (b) Imel’ ukuba yayiyintoni eminye yemisebenzi kaSamuweli, ibe ucinga ukuba abaselula namhlanje banokumxelisa njani?
9 Sinokuba nomfanekiso ngqondweni kaSamuweli ekhula yaye emane ehamba hamba kwezo nduli zaseShilo. Njengoko wayekhangele ezantsi edolophini nasentlanjeni kwelinye icala, umele ukuba wayevuya xa ebona intente yokuhlangana kaYehova. Loo ntente yayiyindawo engcwele. * Le ntente eyayakhiwe ngaphantsi kolwalathiso lukaMoses malunga neminyaka engama-400 ngaphambili, yayikuphela kwesazulu sonqulo olunyulu lukaYehova emhlabeni wonke.
10 USamuweli oselula wayeyithanda intente yokuhlangana. Kwingxelo awayibhala kamva, sifunda oku: “USamuweli wayelungiselela phambi koYehova, eyinkwenkwe, ebhinqe iefodi yelinen.” (1 Sam. 2:18) Kuyabonakala ukuba isambatho sakhe esingenamikhono sasibonisa ukuba wayencedisa ababingeleli kwintente yokuhlangana. Nangona wayengengombingeleli, umsebenzi kaSamuweli wawuquka ukuvula iingcango zentendelezo nokunceda uEli owayesele ekhulile. Nangona wayewuthanda umsebenzi wakhe, kwakukho into eyayimkhathaza. Izinto zazingahambi kakuhle endlwini kaYehova.
Wahlala Emsulwa Nangona Wayekwindawo Eyonakeleyo
11, 12. (a) UHofeni noFinehasi basilela koluphi uphawu olungundoqo? (b) Bubuphi ubungendawo nobuqhophololo obabusenziwa nguHofeni noFinehasi kwintente yokuhlangana? (Funda nombhalo osemazantsi.)
11 Eselula, uSamuweli wabona ubungendawo obugqith’ emgceni. UEli wayenoonyana ababini, uHofeni noFinehasi. Ingxelo kaSamuweli ithi: “Oonyana bakaEli babengamadoda angamatshivela; babengamqondi uYehova.” (1 Sam. 2:12) Kule vesi kubethelelwa into enye. UHofeni noFinehasi ‘babengamatshivela’ okanye “oongantweni” kuba babengamnanzanga uYehova. Babengayikhathalelanga imilinganiselo yakhe yobulungisa. Loo nto yaba ngunobangela wazo zonke izono zabo.
12 UMthetho kaThixo wawuyichaza ngokweenkcukacha imisebenzi yababingeleli nendlela ababefanele bawenze ngayo amadini. Lo mthetho wawubekwe ngenxa yezizathu ezibalulekileyo. Loo madini ayemela ukukulungela kukaThixo ukuxolela izono zabantu ukuze bacoceke emehlweni akhe nokuze abasikelele aze abakhokele. Kodwa ke uHofeni noFinehasi babangela ukuba nabanye ababingeleli bayidelele imibingelelo. *
13, 14. (a) Ubungendawo obabusenzeka kwintente yokuhlangana babubachaphazela njani abantu abamsulwa? (b) UEli wasilela njani kokubini njengotata nanjengombingeleli omkhulu?
13 Yiba nomfanekiso kaSamuweli oselula ebukele yonke loo nto, kungekho mntu unqandayo. Umele ukuba wabona abantu abaninzi kuquka abangathathi ntweni, abathobekileyo nabacinezelekileyo besiza kwintente yokuhlangana ngethemba lokuba baza kufumana intuthuzelo baze bahlaziyeke, kodwa bebuyela emva bephoxekile, beneentliziyo ezibuhlungu yaye bethotyw’ isidima. Umel’ ukuba wathini esakufumanisa ukuba uHofeni noFinehasi babelala nabanye abafazi ababesebenza kwintente yokuhlangana? (1 Sam. 2:22) Mhlawumbi wayecinga ukuba uEli uza kubakhalimela.
Umel’ ukuba wayekhathazeke kakhulu uSamuweli xa ebona ubungendawo boonyana bakaEli
14 NguEli umntu owayenokukwazi ukuyilungisa le ngxaki. Ekubeni wayengumbingeleli omkhulu, wayejongene nayo yonke into eyayisenzeka ententeni. Njengotata wayefanele abaluleke oonyana bakhe. Ngaphezu koko babezenzakalisa bona kunye nabanye abantu. Kodwa ke uEli wasilela kokubini njengombingeleli nanjengotata. Akazange abakhalimele kabukhali oonyana bakhe. (Funda eyoku-1 kaSamuweli 2:23-25.) Aba bafana bakhe babefanelwe sisohlwayo esiqatha. Babesenza izono ezazifanelwe kukufa.
15. Nguwuphi umgwebo oqatha owadluliselwa nguYehova kuEli, ibe yasabela njani intsapho kaEli kwesi silumkiso?
15 Izinto zaba mbi kangangokuba uYehova wathumela “umntu kaThixo,” umprofeti ongachazwanga ngagama, ukuba aye kuxelela indlu kaEli umgwebo oqatha. UYehova wathi kuEli: “Ubeka oonyana bakho ngaphezu kwam.” UThixo waprofeta ukuba bobabini oonyana bakaEli abangendawo babeza kufa ngamin’ inye nokuba ububingeleli babuza kuhluthwa kwintsapho yakhe. Ngaba esi silumkiso sayitshintsha le ntsapho? Akukho ndawo eBhayibhileni ibonisa ukuba yaguquka.
16. (a) Yiyiphi ingxelo esiyifundayo ngokuphathelele inkqubela kaSamuweli? (b) Ngaba ziyakuchukumisa ezi ngxelo? Chaza.
16 Bamchaphazela njani obu bungendawo uSamuweli oselula? Le ngxelo imana isithela thsuphe ngeendaba ezimnandi zokukhula nenkqubela kaSamuweli. Khumbula ukuba, kweyoku-1 kaSamuweli 2:18 sifunda ukuba uSamuweli “wayelungiselela phambi koYehova, eyinkwenkwe” ethembekileyo. Kwangelo xesha, uSamuweli wayephilela ukukhonza uThixo. Kwivesi 21 yesi sahluko sifunda ngento echulumancisayo: “Yona inkwenkwe uSamuweli yaqhubeka ikhulela kuYehova.” Njengoko wayesiya ekhula waya esondela ngakumbi kuYise wasezulwini. Ukusondela ngolo hlobo kuYehova kuyasikhusela kuko konke ukonakala.
17, 18. (a) Ulutsha olungamaKristu lunokuwuxelisa njani umzekelo kaSamuweli xa lujongene nabantu abenza ububi? (b) Yintoni ebonisa ukuba uSamuweli wakhetha ikhondo elilungileyo?
17 Kwakunokuba lula ngoSamuweli ukucinga ukuba xa umbingeleli omkhulu noonyana bakhe besona, naye kubhetele azeke mzekweni. Kodwa asifanele sone kuba sibona ukonakala kwabanye kuquka nabo bakwizikhundla zembopheleleko. Namhlanje ulutsha oluninzi lwamaKristu luxelisa uSamuweli luze luqhubeke ‘lukhulela kuYehova’
18 Ukunyaniseka kukaSamuweli kwamnceda njani? Sifunda oku: “Lonke elo xesha inkwenkwe uSamuweli yayikhula ngokukhula yaye ithandeka ngakumbi kokubini kuYehova nakubantu.” (1 Sam. 2:26) Ngoko ke uSamuweli wayethandwa ngabantu abanyanisekileyo. NoYehova wayeyithanda le nkwenkwe ngenxa yokunyaniseka kwayo. Ngokuqinisekileyo noSamuweli wayesazi ukuba uThixo wayeza kubulungisa bonke ubungendawo obabusenzeka eShilo, kodwa ke mhlawumbi wayezibuza ukuba nini. Ngobunye ubusuku yaphendulwa loo mibuzo.
“Thetha, Ngokuba Uphulaphule Umkhonzi Wakho”
19, 20. (a) Chaza into eyenzeka kuSamuweli ngobunye ubusuku kwintente yokuhlangana. (b) USamuweli wayazi njani ukuba ngubani othetha naye, yaye wamphatha njani uEli?
19 Kwakuxa kusithi qheke ukusa yaye nesibane esasikhanyisa intente ebusuku sasingekacinywa. USamuweli weva ilizwi limbiza. Wayecinga ukuba nguEli, ngelo xesha owayesele aluphele namehlo akhe enorhatyazo. USamuweli wavuka waza waya kwelo xhego “ebaleka.” Ngaba unawo umfanekiso ngqondweni wale nkwenkwe ibetha ngezikaTshiwo ibaleka isiya kuEli? Kuyavuyisa ukubona ukuba uSamuweli wayemhlonela uEli. UEli wayesengumbingeleli omkhulu kaYehova nangona wayenze izono ezininzi.
20 USamuweli wavusa uEli waza wathi: “Ndim lo, ngokuba undibizile.” Kodwa ke uEli wamxelela ukuba wayengambizanga yaye wathi makaphinde aye kulala. Loo nto yaphinda yenzeka izihlandlo eziliqela. Ekugqibeleni uEli wayiqonda into eyayisenzeka. Ngaloo mihla uYehova wayengafane athumele umbono okanye isiprofeto kubantu bakhe yaye siyaqondakala isizathu soko. Kodwa ke uEli waqonda ukuba nguYehova owayethetha
21. Sinokumphulaphula njani uYehova namhlanje, yaye kutheni kubalulekile ukwenza oko?
21 Ekugqibeleni uYehova wayenomkhonzi owayemphulaphula eShilo. USamuweli waphulaphula uYehova ubomi bakhe bonke. Ngaba nawe uyaphulaphula? Akuyomfuneko ukuba side sive ilizwi elivela ezulwini lithetha nathi ebusuku. Ilizwi likaThixo lisoloko livakala yaye lifumaneka kwiLizwi lakhe elipheleleyo iBhayibhile. Ukholo lwethu luyakhula xa siphulaphula uThixo size simthobele. Kwenzeka loo nto nakuSamuweli.
22, 23. (a) Umgwebo uSamuweli awayesoyika ukuwudlulisela ekuqaleni wazaliseka njani? (b) Kwakutheni ukuze uSamuweli ahlonelwe?
22 Isiganeko esenzeka eShilo ngobo busuku sabutshintsha ubomi bukaSamuweli, watsho wamazi kakuhle uYehova kuba waba ngumprofeti nesithethi sikaThixo. Ekuqaleni, le nkwenkwe yoyika ukuxelela uEli oko kwakuthethwe nguYehova, kuba lalifikile ixesha lokuba isiprofeto esasixelwe nxamnye nendlu yakhe sizaliseke. Kodwa ke uSamuweli waqweba isibindi yaye noEli wasamkela isigwebo sikaThixo. Kungekudala yenzeka yonke into awayeyithethile uYehova; uSirayeli walwa imfazwe namaFilisti yaye uHofeni noFinehasi bafa ngamini nye, noEli wafa ngoko nangoko esakuva ukuba ityeya kaYehova engcwele ithinjiwe.
23 Noko ke, uSamuweli yena waba ngumprofeti ohlonelwayo. IBhayibhile ithi “noYehova waba naye,” kwaye iphinda ithi uYehova wazizalisekisa zonke iziprofeto zikaSamuweli.
“USamuweli Wabiza KuYehova”
24. Sisiphi isigqibo esenziwa ngamaSirayeli kamva, yaye yintoni eyayisenza ibe sisono esinzulu?
24 Kodwa ngaba amaSirayeli amxelisa uSamuweli ngokunyaniseka kuThixo? Akunjalo. Ekuhambeni kwexesha abantu bathi abasafuni kugwetywa ngumprofeti. Babefuna ukulawulwa ngukumkani njengezinye iintlanga. USamuweli wathobela umyalelo kaYehova waza wabavumela ukuba babe nokumkani. Kodwa ke kwafuneka axelele amaSirayeli indlela ayemone ngayo uYehova. Ayengagatyi mntu kodwa ayegatya uYehova ngokwakhe. Ngoko wabizela abantu eGiligali.
25, 26. EGiligali, uSamuweli osele eyingwevu wabanceda njani abantu bakhe babone ubunzulu bendlela abamone ngayo uYehova?
25 Makhe sive ukuba wathini kumaSirayeli awayehlanganisene eGiligali. Apho uSamuweli wakhumbuza onke amaSirayeli ngokuthembeka kwakhe kuThixo. Emva koko kuthiwa: “USamuweli wabiza kuYehova.” Wacela uYehova ukuba azise iindudumo.
26 Zaziza kubakho njani iindudumo kungekho mvula? Kaloku loo nto yayingazange ibonwe ngaphambili. Nakuphi na ukuthandabuza nokuhlekisa ekusenokuba kwakukho kwathi shwaka aza amazinyo ajika aziinyanda. Isibhakabhaka sakhawuleza sagutyungelwa ngamafu kwaza kwavuthuza nemimoya. Emva koko kwatshawuz’ imibane kwaza kwalandel’ izantyalantyala zemvula. Bathini abantu xa bebona yonke le nto? “Abantu bamoyika kakhulu uYehova noSamuweli.” Ekugqibeleni batsho babubona ubunzulu besono sabo.
27. UYehova uvakalelwa njani ngabo baxelisa ukholo lukaSamuweli?
27 AsingoSamuweli kodwa nguThixo wakhe uYehova owafikelela iintliziyo zabo bavukeli. USamuweli wayenokholo kuThixo wakhe ukususela ebutsheni bakhe de wayingwevu. NoYehova wamvuza. UYehova akakatshintshi kunanamhlanje. Usabaxhasa abantu abaxelisa ukholo lukaSamuweli.
^ isiqe. 5 AmaNaziri ayesenza isifungo esasiquka ukungaseli tywala nokungazichebi iinwele. Inkoliso yawo yayisiba ngamaNaziri okwexeshana kodwa ke amanye njengoSamson, uSamuweli noYohane uMbhaptizi, baba ngamaNaziri ubomi babo bonke.
^ isiqe. 9 Le ntente enkulu yokuhlangana yayakhiwe ngathi luxande, phezu kwesiseko sezibonda. Noko ke, yayenziwe ngezinto ezikumgangatho ophezulu—njengesikhumba sentini, amalaphu ahonjiswe kakuhle kunye namaplanga exabiso alekwe ngesilivere negolide. Umnquba wawugxunyekwe kwintendelezo eyayinesibingelelo. Ekuhambeni kwexesha kwakhiwa ezinye iintendelezo ecaleni kwentente yokuhlangana ukuze zisetyenziswe ngabanye ababingeleli. Kubonakala ukuba uSamuweli wayelala kwelinye laloo magumbi.
^ isiqe. 12 Le ngxelo inemizekelo emibini yokungabi nantlonelo. Okokuqala, uMthetho wawuyichaza ngokucacileyo inyama eyayisisabelo sababingeleli. (Dut. 18:3) Kodwa kwintente yokuhlangana ababingeleli abangendawo babeqalise umkhwa ombi. Babedla ngokuyalela abalindi ukuba bahlabe ngefolokhwe embizeni baze bakhuphe nayiphi na inyama entle. Okwesibini, xa abantu besizisa amadini abo ukuze atshiswe esibingelelweni, aba babingeleli babeyalela izicaka zabo ukuba zithathe loo nyama ngenkani kwangaphambi kokuba kubingelelwe ngamanqatha kuYehova.


text:
Yintoni Esinokuyifunda KwiiNtaka Zezulu
“Khawuncede, ubuze, . . . Kwanezidalwa ezinamaphiko zezulu, zikuxelele. Ngubani na phakathi kwazo zonke ezi ongazi kakuhle ukuba sisandla sikaYehova esenze oku?”
KWIMINYAKA engaphezu kwe-3 000 eyadlulayo, usolusapho uYobhi wabona ukuba ininzi into esinokuyixelelwa ziintaka zezulu ngomsebenzi kaThixo wezandla. Izinto ezizenzayo zibangela ukuba kube lula ukwenza imizekeliso nezifaniso ngazo. Iivesi ezininzi zeBhayibhile ezithetha ngeentaka zezulu, zisifundisa izinto ezininzi ezibalulekileyo ngobomi nobuhlobo bethu noThixo. Nantsi imizekelo embalwa.
APHO ZIKHOYO IINDLWANE ZEENKONJANE
Zaziqhelekile iinkonjane kubantu baseYerusalem, kuba iindlwane zazo zazizenza phakathi kophahla nodonga lwendlu. Ezinye zazizenza etempileni kaSolomon. Kusenokwenzeka ukuba iinkonjane ezazisenza iindlwane zazo minyaka le etempileni zaziyibona iyindawo ekhuselekileyo yokukhulisa amantshontsho azo ngaphandle kweziphazamiso.
Omnye woonyana bakaKora owabhala iNdumiso 84 owayekhonza etempileni iveki enye kwiinyanga ezintandathu, wazibona ezo ndlwane etempileni. Wayebawela ukufana nenkonjane ehlala endlwini kaYehova. Wathi: “Hayi indlela othandeka ngayo umnquba wakho ozukileyo, Owu Yehova wemikhosi! Umphefumlo wam uphelile kukulangazelela iintendelezo zikaYehova. Kwanentaka iyifumene indlu, nenkonjane yazifumanela indlwane, apho iwabeke khona amantshontsho ayo—isibingelelo sakho esizukileyo, Yehova wemikhosi, Kumkani wam noThixo wam!” (INdumiso 84:1-3) Ngaba thina kunye nabantwana bethu siyakubawela yaye siyakuthanda ukusoloko sisebandleni kunye nabantu bakaThixo?
INGWAMZA IYALAZI IXESHA LAYO
Umprofeti uYeremiya wabhala wathi: “Ingwamza emazulwini—iwazi kakuhle amaxesha ayo.” Wayelazi kakuhle ixesha lokufuduka kweengwamza kwiLizwe Lesithembiso. Ngentwasahlobo, kwabalwa iingwamza ezimhlophe ezingaphezu kwe- 300 000 ezafuduka eAfrika zisiya eMntla Yurophu ngeNtlambo yaseYordan. Ithuku lazo lizinceda zikwazi ukubuyela apho zizalela khona. Njengezinye iintaka ezifudukayo, ‘ziligcina kakuhle ixesha lokungena kwazo.’
Incwadi ethi Collins Atlas of Bird Migration ithi: “Oku kufuduka kumangalisayo kwenzeka ngethuku.” UYehova uThixo wanika iintaka ithuku lokufuduka waza abantu wabenza bakuqonda ukutshintsha kwamaxesha. (Luka 12:54-56) Ngokungafaniyo neengwamza ezinethuku, eyona nto ibangela ukuba umntu awubone umqondiso weziganeko ezenzeka kula maxesha siphila kuwo kukwazi uThixo. AmaSirayeli exesha likaYeremiya ayengayiboni imiqondiso. UThixo wayichaza eyona ngxaki, wathi: “Ziligatyile ilizwi likaYehova, zinabuphi na ke ubulumko?”
Namhlanje sinobungqina obuninzi obubonisa ukuba siphila kwixesha iBhayibhile elibiza ngokuba ‘yimihla yokugqibela.’ (2 Timoti 3:1-5) Ngaba uza kufana nengwamza, ukubone ukutshintsha ‘kwexesha’?
UKHOZI LUBONA KUDE
IBhayibhile ithetha kakhulu ngokhozi, yaye kuxhaphakile ukuzibona ezi ntaka kwiLizwe Lesithembiso. Lukwindlwane yalo ekwingxondorha ‘lufuna ukutya, amehlo alo aqhubeka ekhangela mgama.’ (Yobhi 39:27-29) Iliso lokhozi libukhali kangangokuba kuthiwa liyakwazi ukubona umvundla okumgama oyikhilomitha.
Njengoko ukhozi ‘lukhangela mgama,’ uYehova uyakwazi ukubona ikamva. Yiloo nto xa ethetha ngaye esithi: “Lowo uxela ukuphela kwasekuqaleni, kwakudala izinto ebezingekenziwa.” (Isaya 46:10) Xa simamela imiyalelo yakhe, siya kuncedwa bubulumko bakhe obungenakuthelekiswa nanto nokukwazi kwakhe ukubona izinto ezingekenzeki.
Kwakhona iBhayibhile ifanisa abo bathembela kuThixo nokhozi: “Abo bathembela kuYehova baya kufumana amandla kwakhona. Baya kunyuka ngamaphiko njengeenkozi.” (Isaya 40:31) Ukhozi lunyuka ngomsinga womoya obheka phezulu. Xa lufika kulo msinga, luye luthi saa amaphiko alo lujikeleze loo moya, lunyuke ngokunyuka. Ukuze lubhabhe luye kwiindawo ezikude, aluxhomekeki kumandla alo. Ngokufanayo, abo bathembela kuYehova banokuxhomekeka kuye ekubeni ebathembise ukubanika “amandla angaphaya koko kuqhelekileyo.”
‘INDLELA ISIKHUKUKAZI ESIWAHLANGANISA NGAYO AMANTSHONTSHO ASO’
Kanye ngaphambi kokuba afe, uYesu wakhe wema wajonga idolophu elikomkhulu lakwaYuda. Ebuhlungu wathi: “Yerusalem, Yerusalem, mbulali wabaprofeti nomxulubi wabo bathunyelwa kuyo. Kufuthi kangakanani na ndifuna ukuhlanganisela ndawonye abantwana bakho, ngendlela esithi isikhukukazi sihlanganisele ngayo ndawonye amantshontsho aso phantsi kwamaphiko aso! Kodwa anavuma.”
Enye yezona zinto zilisebenzisa kakhulu kuzo iintaka ithuku kukufuna ukukhusela amantshontsho azo. Iintaka ezineendlwane ezisemhlabeni, ezifana nenkuku, kufuneka zihlale zithe qwa ukuze zikhusele amantshontsho azo engozini. Xa isikhukukazi sibona ukhetshe ujikeleza phezulu, sitsho ngengxolo ebiza amantshontsho aso. Athi akuva le ngxolo abalekele phantsi kwamaphiko aso. Loo maphiko awakhusela naselangeni nakwimvula. NoYesu wayefuna ukunika abantu baseYerusalem indawo eyayiza kukhuseleka kuyo indlela ababemkhonza ngayo uThixo. Namhlanje, uYesu uyasimema size kuye ukuze asihlaziye aze asikhusele kwiingxaki namaxhala obomi bethu.
Zininzi izinto esinokuzifunda kwezi zidalwa zinamaphiko. Njengoko ubona indlela ezenza ngayo, zama ukuzikhumbuza ngezifaniso zeZibhalo ezithetha ngazo. Xa ucinga ngenkonjane, ingakunceda uyixabise indlu yokunqula kaYehova. Zama ukuthembela kuThixo ukuze akuncede ube njengokhozi. Vumela uYesu akukhusele ngenyaniso eseLizwini likaThixo njengesikhukukazi kumantshontsho aso. Yona ingwamza mayikukhumbuze ukuba kufuneka uhlale uyithele qwa imiqondiso eyenzeka kwixesha esiphila kulo.
Funda Okungakumbi
Unokusondela Njani KuThixo?
Funda enoba uThixo uyiphulaphula yonke imithandazo kusini na, indlela esimele sithandaze ngayo nokuba yintoni enye esifanele siyenze ukuze sisondele kuThixo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
27 Musa ukuqhayisa ngemini elandelayo,+ kuba akukwazi okuya kuzalwa yiloo mini.+
2 Mawudunyiswe ngowasemzini, ingabi ngowakho umlomo; mayibe ngowasemzini, ingabi yeyakho imilebe, eyenjenjalo.+
3 Ubunzima belitye nomthwalo wentlabathi+—kodwa ingqumbo yesidenge inzima ngaphezu kwazo zombini.+
4 Kukho inkohlakalo yomsindo, kukwakho nomkhukula womsindo,+ kodwa ngubani na onokuma phambi kwekhwele?+
5 Silunge ngakumbi isohlwayo esityhilekileyo+ kunothando olufihliweyo.
6 Amanxeba othandayo athembekile,+ kodwa ukwanga kothiyayo zizinto zokubongozwa.+
7 Umphefumlo owanelisekileyo uya kunyathela inqatha lobusi, kodwa kumphefumlo olambileyo yonke into ekrakra imnandi.+
8 Kanye njengentaka ibhabha isimka kwindlwane yayo,+ unjalo umntu osaba kwindawo yakhe.+
9 Ioli nesiqhumiso+ zenza intliziyo ibe nemihlali, nobumnandi beqabane likabani buvela ekucebeni komphefumlo.+
10 Musa ukulilahla iqabane lakho okanye iqabane likayihlo, yaye musa ukungena endlwini yomzalwana wakho ngemini yentlekele yakho. Ulunge ngakumbi ummelwane okufuphi kunomzalwana okude.+
11 Yiba nobulumko, nyana wam, uze uyenze ibe nemihlali intliziyo yam,+ ukuze ndimphendule ondingcikivayo.+
12 Onobuqili uyayibona intlekele azifihle;+ ke abangenamava badlula kuyo bafumane isohlwayo.+
13 Thabatha isambatho sikabani, ukuba kunokwenzeka abe umele owasemzini;+ yaye kwimeko yomfazi wasemzini, mthimbele isibambiso.+
14 Obonga idlelane lakhe ngelizwi elikhulu ekuseni, oko kuya kugqalwa njengesiqalekiso kuye.+
15 Umfazi onosukuzwano ufana nophahla oluvuzayo olugxotha ubani ngemini yemvula enganqumamiyo.+
16 Omkhuselayo ukhusela umoya, yaye isandla sakhe sokunene siqubisene neoli.
17 Intsimbi, ilolwa ngentsimbi. Ngoko umntu ulola ubuso bomnye.+
18 Olondoloza umkhiwane uya kutya isiqhamo sawo,+ yaye olinda inkosi yakhe uya kubekwa.+
19 Njengasemanzini ubuso buyelelene nobuso, injalo intliziyo yomntu kweyomnye umntu.
20 IShiyol nendawo yentshabalalo+ azaneli;+ namehlo omntu akaneliswa.+
21 Imbiza yokusulungekisa yeyesilivere,+ neziko lelegolide;+ nomntu uvumelana nokudunyiswa kwakhe.+
22 Enoba uthe wasiguba sacoleka isidenge ngentsimbi esingqushweni, phakathi kokudla okuziinkozo okungqushiweyo, ubudenge baso abuyi kumka kuso.+
23 Umele uyazi imbonakalo yomhlambi wakho. Beka intliziyo yakho emihlambini yakho;+
24 kuba ubuncwane abuyi kuba bobexesha elingenammiselo,+ nesithsaba asiyi kuba kuzo zonke izizukulwana.
25 Ingca eluhlaza iyemka, ize ingca entsha ibonakale, buze buhlanganiswe utyani beentaba.+
26 Amatakane eegusha aziinkunzi asisinxibo sakho,+ yaye iinkunzi zebhokhwe zilixabiso lentsimi.
27 Kukho ubisi lweebhokhwe olulingene ukutya kwakho, ukutya kwendlu yakho, nokuphila+ kwamantombazana akho.
Yithumele
Yithumele
IMizekeliso 27
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=20&Chapter=27&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D20%26Chapter%3D27%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Andibuthandi Ubomi Endibuphilayo—Ngaba Unqulo, UThixo Okanye IBhayibhile Ingandinceda?
Impendulo yeBhayibhile
Ewe. IBhayibhile, incwadi yobulumko yamandulo, ineempendulo zemibuzo ebalulekileyo yobomi yaye inokukunceda uzive ubhetele uze wonwabe. Nantsi eminye imibuzo eyiphendulayo.
Ngaba ukhona uMdali? IBhayibhile ithi uThixo “wadala zonke izinto.” (ISityhilelo 4:11) NjengoMdali, uThixo uyayazi into eza kusonwabisaneza kusenza saneliseke ebomini.
Ngaba uThixo undikhathalele? Kunokuba ichaze uThixo njengokude lee ebantwini, iBhayibhile ithi: ‘Akakude kuye ngamnye wethu.’ (IZenzo 17:27) Unomdla ebomini bakho yaye ufuna ukukunceda uphumelele.—Isaya 48:17, 18; 1 Petros 5:7.
Ukwazi uThixo kunokundinceda njani ndizive bhetele? UThixo wasidala ‘sanentswelo yokomoya,’ ukulambela ukwazi intsingiselo nenjongo yobomi. (Mateyu 5:3) Intswelo yokomoya ikwathetha nokunqwenela ukwazi uMdali wethu nokuba nolwalamano naye. UThixo uyayithanda imigudu oyenzayo yokumazi kuba iBhayibhile ithi: “Sondelani kuThixo, naye uya kusondela kuni.”—Yakobi 4:8.
Izigidi zabantu zifumanise ukuba ukwakha ubuhlobo noThixo kuye kwaphucula ubomi bazo kwaza kwazenza zaneliseka. Ngoxa ukwazi uThixo kungazi kukwenza ungabi nazingxaki, ubulumko bakhe obuseBhayibhileni bunokukunceda
Wonwabe ebomini.
Ube seluxolweni nabanye.
Ukwazi ukuhlangabezana neengxaki ezahlukahlukeneyo ezinjengoxinezeleko, iingxaki zemali, nesigulo esinganyangekiyo.
Iicawa ezininzi ezisebenzisa iBhayibhile aziyenzi into eyifundisayo. Ngokwahlukileyo koko, unqulo lokwenyaniso, olubambelela koko kuthethwa yiBhayibhile, luza kukunceda umazi uThixo.
Funda Okungakumbi
Yintoni Injongo Yobomi?
Ngaba wakha wazibuza, ‘Yintoni injongo yobomi?’ Funda impendulo yalo mbuzo eBhayibhileni yakho.
Ingcombolo Engaziwayo Ngendalo
Ngaba oko kuthethwa yiBhayibhile ngendalo kuyangqinelana noko kufunyaniswe ngoososayensi?
Ninako Ukonwaba Entsatsheni
Ninako ukonwaba emtshatweni nasentsatsheni ngokusebenzisa imigaqo yeBhayibhile.
Ukuyisebenzisa Kakuhle Imali
Iingxabano ezininzi zeentshapho zibangelwa yimali. Funda ngendlela iBhayibhile enokukunceda ngayo kwiingxaki zemali.


text:
AMAZWE NABANTU
Ukutyelela eAzerbaijan
IAZERBAIJAN lelona lizwe likhulu kumazwe amathathu akumda weYurophu neAsia. Kwiminyaka emalunga newaka eyadlulayo, izizwe zamaTurkic zaqalisa ukugaleleka ngobuninzi kulo mmandla. Ezi zizwe zafika zafunda izithethe zabantu bomthonyama, baza nabantu bomthonyama bafunda izithethe zazo. Kungenxa yoko le nto ulwimi lwesiAzerbaijani lusondele kwisiTurkey nesiTurkmen.
Ama-Azeri [abantu baseAzerbaijan] adume ngobubele kwaye ngamaqhakra-qhakra. Iintsapho zawo zimanyene kwaye ziyancedana ngamaxesha kaxakeka.
Ama-Azeri ayawuthanda umculo kunye nemibongo. Xa kuculwa uhlobo lomculo obizwa ngokuba yi-mugam, imvumi iye icengceleze imibongo yesi-Azeri ngoxa kusitsho izixhobo zomculo womthonyama. Umntu ocula olu hlobo lomculo ufanele abe yincutshe yawo.
Enye yezinto ezithandwa ngama-Azerbaijan yiti. Iphungwa ngeglasi emile okwepere kuze kufakwe igaqa leswekile, mhlawumbi ikhatshwa ngamandongomane, iiamangile kunye neerasentyisi. Iivenkile ezithengisa iti zikho nakwezona dolophu zincinci.
ULwandle lweCaspian olukwimpuma yeli lizwe, likhaya lentlanzi enkulu ebizwa ngokuba yi-sturgeon ngesiNgesi. Le ntlanzi iphila iminyaka engaphezu kwe-100. Enye yezona zinkulu kwezakha zalotywa yayinobude obuziimitha ezi-8.5 kwaye ubunzima bayo buziikhilogram ezili-1 297! Le ntlanzi ithandwa kakhulu ngenxa yamaqanda ayo ekwenziwa ngawo ukutya okubizwa ngokuba yi-caviar, okubiza imali eninzi.
Ama-Azeri ngabantu abaluthandayo unqulo nokuncokola ngoThixo. Uninzi lwawo ngamaSilamsi. Zikho nezinye iinkonzo, kuquka amaNgqina kaYehova angaphezu kwewaka
NGABA UBUSAZI?
AmaNgqina kaYehova afundisa izigidi zabantu emhlabeni wonke iBhayibhile, esebenzisa incwadi ethi Yintoni Ngokwenene Efundiswa YiBhayibhile? Le ncwadi ifumaneka ngeelwimi ezingaphezu kwama-250, kuquka isiAzerbaijani.


text:
EDOMINICAN REPUBLIC
Unyamezelo Luzisa Isiqabu
Ukushumayela Ngobulumko
URafael Pared, oseBheteli nomfazi wakhe uFrancia, waba ngumvakalisi ngo-1957 xa wayeneminyaka eyi-18. Ukhumbula indlela abacuphi ababemlandela ngayo xa esiya entsimini kuba befuna ukumbamba kunye nabo wayeshumayela nabo. URafael uthi, “Ngamany’ amaxesha kwakufuneka sizimele, sitsib’ iingcingo kuba sibaleka ukubanjwa.” UAndrea Almánzar ubalisa oko bakwenzayo ukuze bangabanjwa: “Kwakufuneka silumke. Xa sisentsimini sasingena emzini sishumayele, size sitsibe eminye elishumi ukuze sishumayele kwakhona.”
Kwatsho Kwee Qabu!
Ngo-1959, uTrujillo wayesondela kwiminyaka eyi-30 elawula, kodwa iimeko kwezopolitiko zaziguquka. NgoJuni 14, 1959, abantu baseDominican ababeselubhacweni babuyela kwelo ukuze babhukuqe uTrujillo. Nangona loo malinge abhangiswa ngokukhawuleza baza nabo babesenza elo yelenqe babulawa okanye bavalelwa, iintshaba zikaTrujillo ezazisanda zazivakalelwa kukuba urhulumente wakhe unako ukubhukuqwa, ngoko ke zaba ngathi zithi chatha ekumvukeleni.
NgoJanuwari 25, 1960, emva kweminyaka iCawa yamaKatolika ixhasa urhulumente kaTrujillo, yabhala ileta ikhalazela ukunyhashwa kwamalungelo abantu. Umbhali-mbali waseDominican, uBernardo Vega uthi: “Uhlaselo lwangoJuni 1959 nokucinizelwa kwabo babevukela, kunye nokuhlaselwa kweqela elalilwela inkululeko kamva, zonke ezi zinto zanyanzela iCawa ukuba okwesihlandlo sokuqala ijikele uTrujillo.”
Into ebangela umdla kukuba ngoMeyi 1960 urhulumente wawuvula umsebenzi wamaNgqina kaYehova. Emva kweminyaka abantu bakaThixo bengavunyelwa bashumayele, inkululeko yavela kwindawo ababengenakuyicingela—kuba kaloku yavela kuTrujillo ngokwakhe—emva kokuba exabene neCawa yamaKatolika.


text:
ULUTSHA LUYABUZA
Ngaba Ndisoloko Ndicinga Ngendlela Endikhangeleka Ngayo?
Umbuzo: Ngaba Ndizikhathaza Kakhulu?
Ngawaphi amazwi achaza eyona ndlela uvakalelwa ngayo?
Awundixolisi tu umzimba wam.
Ngamany’ amaxesha ndiyawuthanda umzimba wam.
Ndisoloko ndanelisekile ngumzimba wam
-
Yintoni ongathanda ukuyitshintsha ngomzimba wakho?
Bubude
Yiweyithi
Yindlela omile ngayo
Ziinwele
Kukuba ube mhlophe okanye ube ntsundu
Yindlela owakheke ngayo
Okanye yenye nje into
-
Gqibezela la mazwi angezantsi.
Andiwuthandi umzimba wam . . .
Xa ndikhwela esikalini.
Xa ndizijonge esipilini.
Xa ndizifanisa nabanye (iitshomi, oonobuhle, oosaziwayo beemovie)
-
Gqibezela la mazwi angezantsi.
Ndizijonga esikalini . . .
Yonke imihla.
Veki nganye.
Ngaloo maxesha.
-
Ngawaphi amazwi achaza eyona ndlela uvakalelwa ngayo?
Ukungawuthandi umzimba wakho. (Ngokomzekelo: “Qho ndizijonga esipilini, ndibona isidudla. Sendisuka nokuyeka ukutya kuba ndifuna ukwehla.”—USerena.)
Ukuwujonga ngendlela efanelekileyo umzimba wakho. (Ngokomzekelo: “Iza kusoloko ikho into esingayithandiyo ngemizimba yethu, kodwa akuyomfuneko ukuzihlupha ngento esingakwaziyo ukuyitshintsha.”—UNatanya.)
-
IBhayibhile ithi ‘singazicingeli’ kakhulu. (Roma 12:3) Ngoko kuhle ukuzihoya okanye ukuyixhalabela inkangeleko yakho ukusa kumkhamo othile. Ngokomzekelo, yiloo nto sivasa amazinyo ethu ntsasa nganye okanye siqiniseka ukuba sicocekile.
Kuthweni ke xa usoloko uzikhathaza ngomzimba wakho—mhlawumbi de ingabikho nenye into ocinga ngayo? Xa kunjalo unokuzibuza le mibuzo. . .
‘Kutheni ndingawuthandi nje umzimba wam?’
Kunokubakho iimpendulo eziliqela. Nazi ezinye zazo:
Imifanekiso. “Sibona imifanekiso esenza sicinge ukuba kufuneka sinciphe ukuze sibe bahle. Ukuba aside sibe njalo, sisuka sizicaphukele!”—UKellie.
Abazali. “Ndiye ndaqaphela ukuba xa umama ezixhalabisa kakhulu ngomzimba wakhe, iba njalo nentombi yakhe. Oku kuyafana kootata kunye noonyana babo.”—URita.
Ukungazithembi. “Abantu abangazithembanga basoloko befuna ukunconywa. Kuyandidina ke ukuba kunye nabantu abanjalo!”—UJeanne.
Enoba yintoni unobangela, usenokuzibuza . . .
‘Ngaba ndimele ndiyitshintshe inkangeleko yam?’
Khawuve ukuba bathini abanye oontanga bakho.
“Awukwazi kuzitshintsha zonke izinto ongazithandiyo, ngoko kuhle ukuzamkela. Ukuba wenza ngolo hlobo, abanye abayi kuziqaphela lula.”—URori.
“Zama kangangoko ukuzigcina usempilweni. Ukuba sempilweni kunokwenza ukhangeleke kakuhle. Kwaye ukuba kukho umntu ongayithandiyo inkangeleko yakho, akanguye umhlobo wakho.”
—UOlivia.
Eyona nto ibalulekileyo: Zama konke onokukwenza ukuba ubukeke, kodwa ungazixakekisi kakhulu. Ukuzixhalabisa kakhulu ngomzimba wakho kunokuba yingozi. (Funda “ Ibali likaJulia.”)
UErin wafunda ukuba ukuzijonga ngendlela efanelekileyo kunokukunceda, uthi: “Ewe ke ndiye ndingazithembi ngamanye amaxesha, kodwa loo nto yenzeka xa ndicinga ngezinto ezingakhiyo. Ngoku ndijima qho kwaye nditya ukutya okusempilweni. Yonke enye into iyazenzekela.”
Olona tshintsho unokulenza!
Xa uzijonga ngendlela efanelekileyo, uya kuziva uthandwa. IBhayibhile inokukunceda ukuba ube nezi mpawu:
Ulwaneliseko. “Kulunge ngakumbi ukubona ngamehlo kunokuhambahamba komphefumlo. Kwanako oku kungamampunge nokusukelana nomoya.”—INtshumayeli 6:9.
Ukujima kunendawo yako. “Kuba ingqeqesho yomzimba iyingenelo kancinane.”—1 Timoti 4:8.
Ubuhle bangaphakathi. “Umntu nje ubona okubonakalayo emehlweni; kodwa uYehova yena, ubona oko ikuko intliziyo.”—1 Samuweli 16:7.
“Inkangeleko yobuso iyodwa iyayichaza indlela esizijonga ngayo. Ukuba umntu wanelisekile bubomi, abanye bayakwazi ukuyibona loo nto kwaye bayatsaleleka kuye.”—USarah.
“Ukuba mhle kukubizela nje amehlo. Kodwa yindlela obaphatha ngayo abantu eya kuhlala ikhunjulwa.”—UPhylicia.


text:
Ngaba Uyazithemba Iinkonzo Emalini?
UYonela * wayekhuthelele ukuhamba icawa kunye nabantwana
bakhe. Uthi: “Ndaxelela umfundisi ukuba ndifuna ukufunda ngeBhayibhile.” Kodwa akazange amfundise. Ekuhambeni kwexesha wayeka ukuya enkonzweni. Uqhubeka esithi: “Ndabhalelwa ileta yicawa, isithi ukuba andikwazi kuphumelela, mandithumele nje okwemali. Ndabona ukuba, ‘abanayo tu inkathalo bafuna nje imali yam.’”
UAsanda olirhamente elivunyiweyo uthi: “Ecaweni babehambisa isitya senkongozelo kathathu, kwaye befuna sigalele imali qho sidlula. Eyona nto babeyishumayela yimali. Ndaqonda ukuba, ‘abanawo umoya kaThixo.’ ”
Ukuba iicawa ozaziyo zisebenzisa iindlela ezichuliweyo zokufuna imali, ngaba loo nto iyavumelana neemfundiso zeBhayibhile?
IFUNDISA NTONI IBHAYIBHILE?
UYesu owaqalisa ibandla lamaKristu uthi: “Namkele ngesisa, yiphani ngesisa.” (Mateyu 10:8) Ayikho imali enokuthenga iimfundiso zeBhayibhile, ndlela le ezixabiseke ngayo, ngoko zifanele zifunyanwe ngumntu wonke.
AmaKristu enkulungwane yokuqala ayezibhatala njani iindleko zebandla?
Ngamnye kubo wayekhupha imali “njengoko egqibile entliziyweni yakhe, kungekhona ngokukrokra okanye ngokunyanzelwa, kuba uThixo uthanda umphi ochwayitileyo.” (2 Korinte 9:7) Umpostile uPawulos wathi: “Sasisebenza ubusuku nemini, ukuze singabi luxanduva oluziindleko kuye nabani na wenu, lo gama sasinishumayeza iindaba ezilungileyo.” (1 Tesalonika 2:9) Ukuze akwazi ukuziphilisa aze aqhubeke eshumayela, uPawulos wayengumenzi weentente.
AMANGQINA KAYEHOVA AQHUBA NJANI WONA?
AmaNgqina kaYehova ahlanganisana kwizakhiwo ezingenalucedu-cedu ezibizwa ngokuba ziiHolo ZoBukumkani. Azibhatala njani iindleko? Awayenzi inkongozelo, engahambisi neemvulophu ezichaza imali emayikhutshwe. Kodwa nabani na oyixabisayo imfundiso yeBhayibhile ayivayo, unako ukufaka imali kwibhokisi yeminikelo eseHolweni YoBukumkani.
Iindleko zenkonzo zimele zibhatalwe njani?
Eli phephancwadi nalo liziindleko. Kodwa awusoze ubone sicela mali ebantwini okanye sisenza izibhengezo kulo ukuze senze ingeniso. Eyona nto ibalulekileyo ngalo kukufundisa inyaniso eseBhayibhileni.
Ucinga ntoni: Ngaba le ndlela enza ngayo amaNgqina iyafana naleyo ayesenza ngayo amaKristu enkulungwane yokuqala?
^ isiqe. 2 Amanye amagama atshintshiwe.


text:
Ibali 33: Ukuwela ULwandle Olubomvu
KHANGELA le nto yenzekayo! NguMoses lo wolule intonga yakhe phezu koLwandle Olubomvu. Aba bakunye naye ngaphesheya ngamaSirayeli. Kodwa uFaro nomkhosi wakhe wonke barhaxwa lulwandle. Masibone ukuba yenzeka njani le nto.
Njengokuba sifundile, uFaro waxelela amaSirayeli ukuba emke eYiputa emva kokuba uThixo ezise isibetho se-10 kumaYiputa. Kwahamba malunga namadoda amaSirayeli angama-600 000, kwanabafazi abaninzi nabantwana. Kwaneqela elikhulu labanye abantu abakholwayo kuYehova, bahamba namaSirayeli. Bonke bahamba nezimvu, iibhokhwe neenkomo zabo.
Ngaphambi kokuba ahambe, amaSirayeli acela kumaYiputa iimpahla nezinto zegolide nezesilivere. AmaYiputa ayesoyika kunene ngenxa yesibetho sokugqibela esawafikelayo. Ngoko anika amaSirayeli yonke into awayeyicela
Emva kweentsuku ezimbalwa amaSirayeli afika kuLwandle Olubomvu. Afika apho aphumla. Kusenjalo, uFaro namadoda akhe bazisola ngokuwakhulula amaSirayeli. ‘Sivumele amakhoboka ethu ahamba!’ batsho.
Ngoko uFaro wayitshintsha kwakhona ingqondo yakhe. Ngokukhawuleza walungisa iinqwelo zakhe zokulwa nomkhosi wakhe. Ngoko waleqa amaSirayeli ngeenqwelo ezikhethekileyo ezingama-600 kwanazo zonke ezinye iinqwelo zokulwa zaseYiputa.
Athi amaSirayeli akubona uFaro nomkhosi wakhe esiza emva kwawo, oyika gqitha. Kwakungekho ndlela yakubaleka. YayiluLwandle Olubomvu kwelinye icala, ingamaYiputa kwelinye. Kodwa uYehova wabeka ilifu phakathi kwabantu bakhe namaYiputa. Ngoko amaYiputa akakwazanga ukuwabona amaSirayeli ukuze awahlasele.
Wandula uYehova waxelela uMoses ukuba olule intonga yakhe phezu koLwandle Olubomvu. Ekuyoluleni kwakhe, uYehova wabangela ukuba kubhudle umoya onamandla wasempuma. Amanzi olwandle ahlukana kubini, aza ema macala omabini.
Emva koko amaSirayeli aqalisa ukuwela elwandle kumhlaba owomileyo. Kwathabatha iiyure ukuba izigidi zabantu nayo yonke imfuyo yabo bawelele ngaphesheya kolwandle. Ekugqibeleni amaYiputa awabona kwakhona amaSirayeli. Nango amakhoboka awo esimka! Ngoko angena buphuthuphuthu elwandle ewalandela.
Ekungeneni kwawo, uThixo wawisa amavili eenqwelo zawo zamahashe. Oyika gqitha amaYiputa aza akhala: ‘UYehova uyawalwela amaSirayeli ngokuchasene nathi. Masimke kule ndawo!’ Kodwa ayesele eshiywe lixesha.
Kungelo xesha ke uYehova awathi kuMoses makolule intonga yakhe phezu koLwandle Olubomvu, njengokuba ubonile emfanekisweni. Yaye wathi akuyolula intonga yakhe uMoses, iindonga zamanzi zahlangana zagubungela amaYiputa neenqwelo zawo zamahashe. Wonke umkhosi wawungene elwandle ulandela amaSirayeli. Ngoko akukho namnye umYiputa owasindayo!
Hayi indlela abavuya ngayo bonke abantu bakaThixo kuba besindile! Amadoda avuma ingoma yombulelo kuYehova, esithi: ‘UYehova uzuze uloyiso oluzukileyo. Uphosele amahashe nabakhweli bawo elwandle.’ UdadeboMoses uMiriyam wathabatha intambula yakhe, aza namanye amabhinqa amlandela ngeentambula zawo. Bangqungqa ngovuyo, bavuma ingoma efana naleyo yayivunywa ngamadoda: ‘UYehova uzuze uloyiso oluzukileyo. Uphosele amahashe nabakhweli bawo elwandle.
Eksodus isahluko 12 kuse kwese-15.
Imibuzo
- Mangaphi amadoda amaSirayeli, kuquka abafazi nabantwana abayishiyayo iYiputa yaye ngoobani abanye abahamba kunye nabo?
- Wavakalelwa njani uFaro emva kokuba ekhulule amaSirayeli, yaye wenza ntoni?
- Wenza ntoni uYehova ukuze amaYiputa ayeke ukuhlasela abantu bakhe?
- Kwenzeka ntoni xa uMoses wolula intonga yakhe phezu koLwandle Olubomvu, yaye enza ntoni amaSirayeli?
- Kwenzeka ntoni xa amaYiputa akhawuleza ukungena elwandle emva kwamaSirayeli?
- AmaSirayeli alubonisa njani uvuyo nombulelo wawo kuYehova ngenxa yokuba ewasindisile?
Imibuzo eyongezelelekileyo
- Funda iEksodus 12:33-36.
UYehova waqiniseka njani ukuba abantu bakhe bayahlawulwa ngenxa yayo yonke iminyaka besekuthinjweni eYiputa? (Eks. 3:21, 22; 12:35, 36)
- Funda iEksodus 14:1-31.
Amazwi kaMoses abhalwe kwiEksodus 14:13, 14 abachaphazela njani abakhonzi bakaYehova namhlanje njengoko bejamelene nedabi leArmagedon? (2 Kron. 20:17; INdu. 91:8)
- Funda Eksodus 15:1-8, 20, 21.
Kutheni abakhonzi bakaYehova befanele bamvumele iindumiso? (Eks. 15:1, 2; INdu. 105:2, 3; ISityhi. 15:3, 4)
UMiriyam namabhinqa awawela uLwandle Olubomvu bawamisela wuphi umzekelo wokudumisa uYehova amabhinqa angamaKristu namhlanje? (Eks. 15:20, 21; INdu. 68:11)
Funda Okungakumbi
UYehova Usindisa AmaSirayeli
Kwakutheni ukuze uMoses angawoyiki amaYiputa xa amanye amaSirayeli ayenkwantya?


text:
Iqakamba
Iqakamba ngumdlalo odlalwa ngamaqela amabini apho kugityiselwayo kubuye kubethwe. Iqela ngalinye linabadlali abalishumi elinanye odlalwa kwibala elimbhoxo. Elinye iqela liya betha, lizama ukufaka amanqaku kangangoko linako, ngoxa elinye lijula kwaye ligadile, lizama ukukhupha iqela elibethayo. Inqaku lifakwa xa imbethi ibethe ibhola ngophini ze ibaleke iyokufika kwelinye icala lebalana ze achike umgca ngaphandle kokukhutshwa. Lamaqela anikana ithuba lokugada nokubetha kube kukuphela kwamangeno.